Kivaniemi blues: joulukuuta 2013\n30.12. Kotona aamulla\nOlavi Paavolainen varasi Synkkä yksinpuhelu-otsikon kirjansa nimeksi vuonna 1946. Siksi minulla on vain etuliite käytössäni. Ja siksikin, että niin synkkää en osaisi kuitenkaan kirjoittaa vaikka tiedän, että jonkun pitäisi. Tämä ylensyövä ja -juova kansa joka huomenillalla taas päissään tyhjää taivaalle räiskää, ansaitsisi sen.\n"Minusta tuntuu, että Suomessa ei yleensä tajuta, mitä maailmassa nykyisin tapahtuu", kirjoittaa Paavolainen. Kun edellisestä Paavolaisen lauseesta 70 vuotta myöhemmin luen uutisia ja artikkeleita ja katson tätä suunnatonta tietämättömyyttä kaiken tiedonsaannin helppouden keskellä, ei se ole lantalan kupeelta huudeltua, jos todistan, ettei tajuta nytkään. Tuskin koskaan on tajuttu.\nKuunnellessani pääministeri Jyrki Kataisen "eurooppalaisia" puheenvuoroja, niin eivät nekään kovin kauaksi siilinjärveläisen hiekkakuopan pohjalta ole edenneet, vaikka mies itse onkin kavunnut jo puoliväliin eurooppalaisen rahavuoren vyörähtelevää kuvetta. Kaipaan häneltä erityisselitystä siihen, mitä on "mahdollisuuksien tasa-arvo"?\nOnko sattumaa nykyisen äärioikeiston koneiston uumenissa olevien pimeyden voimien kanssa, että Natsisaksan alkaessa 1930-luvulla rasvata rötväillä propagandakoneistoaan, heidän muista maista rekrytoimiensa, etevimpiin kuuluvien myötäjuoksijoiden joukoissa kielitietelijöiden osuus on ollut huomattava?\nTimo Soini on suuri sillitynnyri joka varmasti haiseekin yhtä hurjille aromeille hikisen päivän jälkeen. Haisemisessa sinällään ei ole mitään, mikä hänet erikoiseksi tekisi; me kaikki haisemme, mutta hänen lausuntonsakin haisevat. Niitä vain ei jokainen osaa "haistella". Kun hän kertoo aikansa vätkyiltyään, ettei lähde ehdokkaaksi eurovaaleihin, niin selkona se tarkoittaa, että vanha koira tuntee aikansa olevan vähissä eikä hän tahdo nähdä elämänintonsa kohteen rappiota. Haluaa kuolla saappaat jalassa kukkulan kuninkaana.\nSaunassa nuori mies ihastelee, kuinka kannattava investointi on tämä uusi vesiliikuntakeskus. Minä laksautan hänelle, että varmaan niin markkinamiehille ja -naisille, mutta harvapa tällaisen paikan epäekologisuudesta on ääntä päässyt korottelemaan. Sehän vertautuu tuhovoimaltaan Talvivaaraan kun kaikki sen jo tähän saakka kuluttamat luonnonvarat yhteen lasketaan. Yleinen sauna tyhjeni kuin olisin sankollisen vettä kiukaalle karsaissut. Sen jälkeen totuudenpuhuja sai lyödä löylyä mukana olevan pikkupoikansa tahdon mukaan. Kaduinko kun tuntemattomien nuorten fiilikset pilasin? En. Katsoin Syyrian julmuuksien dokumenttia eikä siellä taivaalta pieniin päihin putoavat pommit minun nimeäni kantaneet.\nLuen ristiin Kolmannen valtakunnan vieraat-uutta tutkimusta ja Synkkää yksinpuhelua.\nSamat tuhon mekanismit maailmassa edelleen jyrsältävät. Ne ilmenevät arabikeväinä, Israelin ja Palestiinan jatkuvana jytistelynä, Afrikan eri osissa tapahtuvina, alati uusiutuvina sotina, tshetseenikansan julmasti kohdeltujen, katkeroituneiden mustien leskien kostopommeina venäläisten siviilien keskuudessa. Ne ilmenevät myös lapsille ja nuorille kohdennettuina sotapeleinä ja siinä, että niiden kehittelyä varten jopa lukioita ja muita pelialan koulutuksia verorahojen turvin perustetaan. Eivätkä natsit Euroopasta, ei edes Suomesta, mihinkään ole hävinneet. He mieluusti vaihtaisivat nuo typeriltä tuntuvat virtuaalipyssyleikit aidoiksi tappotantereiksi aitoine kalustoineen.\nSe, että tilastot kertovat väkivaltaisuuden vähentyneen maailmasta, etenkin Euroopasta, ei todista yhtään mitään. Uneen vaipumiseen ei ole aihetta. Minua ei nukuta vaikka Syyriaan on matkaa. Dokumentissa näkemäni lasten ja nuorten, sekä heitä auttamassa olevien ihmisten tuska saapui uniini. Niin sen pitääkin vaikka se pelkästään ei ketään auta. Mutta tulisipa suurille maailman joukoille samat painajaiset. Teille myös jotka ehkä luette tätä. Toivoisin, että se vaikuttaisi niin, ettette edes hupipommeihin illalla itseänne vyöttäisi. Ei uusi vuosikaan sen arvoinen tule olemaan. Ainakaan Syyrian lapsille joita koko vanha vuosikin on teurastettu.\nLähettänyt Valto Ensio klo 2.00 28 kommenttia: Linkit tähän tekstiin\nJunassa. Luen Levottomuuden kirjaa jonka otin Myyrmäestä salkkuuni. Siirsin juuri silmäni riveille: "Olen huomannut sellaisenkin seikan, ettei ihmisten ja eläinten elämässä ole muuta eroa kuin se miten ne erehtyvät ja ovat tietämättömiä elämästä. Eläimet eivät tiedä mitä tekevät: ne syntyvät, kasvavat, elävät ja kuolevat vailla ajatuksia, harkintaa ja todellista tulevaisuutta. Mutta kuinka monet ihmiset elävät toisin kuin eläimet?"\nFernando Pessoa ei ihan elänyt niin kauan, että olisi nähnyt, kuinka ihmiset elivät "toisin kuin eläimet". Jos olisi, löytyisi häneltä toisen maailmansodan jälkeen teksti, jossa hän toteaisi, kuinka paljon fiksummin eläimet elävätkään kuin ihmiset.\nMuistan kuunnelleeni Marko Tapion vanhan haastattelun jossa hän sanoo, että sota on tauti jolla on itämisaika ennen kuin se puhkeaa sairaudeksi. Onkohan sekin kuin ketun kapi joka yltyy populaation kasvaessa liian suureksi? Ketun kutina loppuu kun lajirunsaus pienenee. Ihmisen sotakutina hoituu vain ruudilla ja lyijyllä, kranaatinsirpaleilla ja sinappikaasulla. Eisenhowerin reseptilääke Japanin kapiin oli ydinpommi, mutta mitähän tautia USA lähti Vietnamiin hoitamaan? Kommunismia? Oliko se tauti? Lopuksi kuitenkin saapuu nälkä ja kulkutaudit ja kaikki alkaa taas alusta.\nPikkukaupungin asemalla oli pyörä säilynyt vaikka en muistanut sitä lukkoon laittaa. Poljin halki kaupungin lämpimässä tihkusateessa. Alakerran mies oli jälleen tupakalla ikkunassa, toisessa kourassa oli oluttölkki. Sen keltainen paita ei ollut enää kovin keltainen. Tällä kertaa hän ei sanonut mitään. Huomasiko edes minua kun katseli taivaalle nytkytellen omituisesti pyöreää, karvaista päätään. Miehen huoneesta kuului musiikin räikinää ja puhetta. Oliko hänellä juhlat? Vaimea jytke kuuluu tänne keskiosaankin taloa.\nTyhjensin salkun ja matkalaukun sängylle, likaisten vaatteiden pussin kiikutin alakerran pyykkitupaan. Neljä euroa pesu kuin pesu. Rumilus Wascatorin ammottavaan rosteriturpaan, joka näyttää enempi kuumodulilta, kaksista kesäkalsareista, parista paidasta ja muutamista sukista ei kummoista läjää syntynyt. Tiiliseinään propattu erillinen ohjauskeskus nielaisi kakistellen kolikot ja kun painoin vihreää nappia, kuului vaimea naksahdus, surinaa ja rumpu keinahteli kuin vauhtia ottaen rumahtaen äkkiä liikkeelle vettä nieluunsa kohisuttaen. Tuossa koneessa on jotain inhimillistä. Jään joka kerta odottamaan sen naksunnat, vauhdinoton ja rumahduksen enkä koskaan lievältä säikähdykseltä välty sen alkaessa määräämäni ohjelman mukaisen työnsä. Tulevaisuuden robotit lienevät hienovaraisempia, mutta ehkä myös tylsempiä.\nSöin riisiä anjovisvoileivän kanssa ja valmissalaattia. Yhden omenan ja teetä päälle. Silitin uudehkot housut ja paidan, vaihdoin liinavaatteet sänkyyn. Hain koneen uumenista tiukkaan myttyyn linkouksessa menneet pyykit, oioin ja levitin ne telineeseen kuivamaan.\nKarvaisen miehen juhlat jatkuvat. Joku heitti jollain raskaalla esineellä ulkoseinään. Se ei ollut kivi. Ehkä oluttölkkejä sisältävä kassi. Olisiko tulossa lisää vieraita. Rauhaton yö ainakin. En laita tulppia vaan koko korvat peittävistä kuulokkeista Maria Callasia soimaan. Jatkan lukemista Pessoan päiväämättömillä teksteillä.\nLähettänyt Valto Ensio klo 1.50 18 kommenttia: Linkit tähän tekstiin\nLeveä nainen aloitti Kissanpiiskaajankujasta Kristiinankaupungin esittelyn kun oli kätelty. Toimistossa oli myös pieni mies, joka istui ikkunan edessä pöydän reunalla. Vähän sillä kengänkärki lattiaan ulottui, että pysyi huojahdellen paikoillaan. Muuten olisin luullut kynänteroittimeksi.\nSitten tuli vartin verran historiaa 1500 luvulta lähtien ja usea huomautus, ettei tätä hienoa, puista kaupunkia ole kertaakaan saatu tulen ruuaksi niin kuin Turkua ja Poria. Niin, tai Raumaa, lopetti Leveä. Omanlaatuinen, mutta mielenkiintoinen kotiseutuesittely loppui siihen kuin muinaisen skampavoijin purjehdus saaristomeren pohjaan. Hän komensi Kynänteroitinta aukaisemaan multimediaesityksen työteemaamme.\nSe oli tehokas päivä. Illalla M lähetti jälleen palautetta ja sanoi, että huomenna tullessa tapaan Helsingissä Lotan joka aloittaa ensi viikon jälkeen pikkukaupungissa. Sitten hän antoi Lotan yhteystiedot ja lopuksi kuittasi, että sopikaa keskenänne loput. Mitkä "loput"?\nNaisenimisissä tällä reissulla majailen. Nyt hotelli Leilassa. Samoin kuin Mikkelin Marja tämäkin takaa leppoisan yönseudun.\nKävelin mereltä päin puhaltelevassa, melko navakassa tuulessa vanhojen puutalokortteleiden kujasilla. Myös sen Kissanpiiskaajankujan etsin: Kapea se on. En nähnyt kissaa, en piiskaajaa. Ei edes piiskaa oltu kyltteihin jäljennetty. Vastaantulleen harmaapäämiehen maata laahaavaa varjoa vilkaisin. Se näytti kuorimaraudalta niin kupera miehen laiha selkä oli, lyhyet jalat kahvana ja soikula pää toisena.\nKatselin talojen ympärille aikojen kuluessa rakenneltuja lauta-aitoja. Viehättävimpiä olivat ne, jotka eivät olleet aivan suorassa, ja ne, jotka retkottivat kuin odottamassa, että joku auttaisi pystyyn, kengittäisi lahonneet aitausten alaruumiit ja vaihtaisi mädäntyneet tolpat. Takoisi pajassaan uudet, jykevät porttien saranat ja salvat ja maalaisi punaiseksi, valkeaksi, keltaiseksi kuin talot, joita aitaukset on ikään kuin suojelemaan rakennettu.Vaikka reviirinrajojahan ne vain ovat. Omenanaihiot olivat puissa jo melko suuria.\nAamu. Kristiinankaupunki konkoilee sekin hereille. Minun täytyy ehtiä ainoaan lähtevään bussiin. Se on perillä kymmeneltä ja ehdin syödä Seinäjoella ennen seuraavaa junaa Helsinkiin. Lähetin Lotalle tekstiviestin, että olen asemalla kahden maissa.\nIlta. Myyrmäessä jälleen. Ehdotin päivällä Lotalle, että voisi lähteä tännekin yöksi. Sanoi menevänsä tuttavien luokse kerran Helsingissä on. Olenhan minäkin tuttava, sanoin. Naurahti virolaisesti vain. Käytiin lävitse hänen Birnin rouvan sijaisuusasiat. Ne eivät ole ihan helpot oppia, sanoi Lotta, sillä hän on ollut tähän saakka toisenlaisissa kuvioissa. Mutta sanoi myös, että vaihtelu virkistää ja mielellään hän ainakin vuoden pikkukaupunkia katselee. Varoitin, että saattaa siellä tylsäksikin aika joskus käydä. Ei hänellä, vakuutti Lotta, heilautti vaaleiden hiusten peittämää, korkealla sijaitsevaa päätään ja meni menojaan. Siinä maailmankansalainen, ajattelin. Osaa viittä eri kieltä ja on kaikkialla kuin kotonaan. Osaa olla yksin ja joukoissa, mutta ei sitoudu koskaan. Siitä ehkä karheuden tuntu. Vähän niin kuin minä.\nLähettänyt Valto Ensio klo 22.05 9 kommenttia: Linkit tähän tekstiin\nMikkeli meni hyvin. Puolitoista päivää tiimityötä ja sopimuksen se osuus lähti M:lle. Ne tarjosivat illallisen. Nainen ja kaksi miestä sekä nuorukainen, joka oli opissa istahtivat helpottuneina ravintolan pöytään kuin olisivat rakentaneet isonkin talon ja nyt olisi tupaantuliaisten aika. Ehkä se niin onkin. Ehkä se on koko heidän tulevan elämän talo jossa asuvat lopun ikäänsä. Minä olen vain yksi arkkitehdeistä taustalla. Otin lasillisen valkoviiniä kalaruuan kanssa. He jäivät jatkamaan iltaa. Itse kuljin katuviertä vanhaan, viihtyisäksi kunnostettuun hotelli Marjaan muutaman minuutin kävelymatkan päähän rautatieasemasta. Eräs äskeiseen työtehtävään liittyvä puserrus vieri kulmittain kuin rubikinkuutio edelläni jalkakäytävällä, mutta potkaisin sen syrjään ennen kuin astuin majataloon sisälle.\nAamulla Helsingissä kymmeneltä. Satoi koko matkan ja vielä, kun istuin taksissa Myyrmäkeen asunnolleni. Pöly on kummallinen aine. Sitä syntyy vaikka ovet ja ikkunat ovat tiiviisti suljetut eikä postiluukkuakaan ovessa ole. Luhtikäytävän laatikko oli tyhjä: Kannessa on pysyvä mainoskielto. Huoneissa pyyhin pinnoilta pölyjä ja keitin kattilassa teevettä. Tirautin vaahterasiirappia mausteeksi sillä sokerikupin lusikassa selällään oli kuollut kärpänen. Mistähän sekin on huoneeseen päässyt? Se oli pyörinyt ennen kuolemaansa sokerijauhoon pyörteitä. Olisiko enkelikuviota yrittänyt tehdä kuin lapset lumeen? Heittäydyin päiväpeiton päälle selälläni. En ajatellut mitään. Nukahdin. Kun heräsin, oli jo iltapäivä pitkällä. Korvaan sattui. Olin kääntynyt kyljelleni ja poski oli kännykkää puristavan käteni päällä. Olinkohan ollut soittavinani jonnekin? Kävelin Louhelan Siwaan. Tomaatteja, ruisleipää, kinkkuleikettä ja voita. Piimäpurkki ja suklaalevy. Murukahvia.\nAamulla bussilla takaisin Helsinkiin ja nyt istun junassa matkalla Seinäjoelle. Huomenna on tapaaminen Kristiinankaupungissa. On matkustajista väljää. Naputtelen edelliseen raporttiini muutaman lisähuomautuksen. M lähettää pikana kiitokset ja muutamia tarkennuksia "sen leveän ihmisen varalle" huomiseksi. Konduktööri on nainen. Junien henkilökunta on ollut jo moniaita vuosia räätälöityjä tehtäviinsä. Kuin olisivat syntyneetkin junissa. Ehkä joku heistä onkin. Erään kerran olin matkalla jonnekin (Ranskassa), kun edessäni istuva, raskaana ollut nainen alkoi vuotaa. Koska seuraavalle asemalle oli vielä matkaa, hän ehti synnyttää junankäytävällä. Matkustajien joukossa oli ensiapumies, joka osasi avustaa. Se oli punainen ja limainen se vauva, sillä oli talia nahkassa ja sininen napanuora. Ison läjän veristä kudosta, jota vauvan jälkeen tuli, avustaja sulki ensiapupaketista otetun lämpöhuovan sisään kun oli katkaissut ensin napanuoran ja solminut sen punaisella nauhalla, jonka junavirkailija antoi. En ollut koskaan nähnyt vastasyntynyttä ja minussa se tapaus meni syvälle.\nJuna oli Seinäjoen asemalla kymmenen jälkeen. Bussi Kristiinankaupunkiin lähtee puolilta päivin. Kävelin lämpimän kosteassa ilmanalassa kaupungille. Shuan long-kiinalainen ravintola aukaisi juuri ovensa. Kanaa, riisiä ja runsas salaattiannos. Kahvia. Kaksi opiskelijaharjoittelijaa ja kaksi kiinalaista hääräsi salissa. Keittiöstä kuului kalinaa ja tirinää ja ovi kävi. Oli lounasaika ja ihmisiä kulki tasaisena virtana salaattikaukaloiden ympäri. Pöytääni istahti kolme jonkun viraston henkilökuntaa. Naisia. Yksi niistä puhui koko ajan, toiset vähemmän. Katselin pitkäripsistä tarkemmin ja hän muistutti naista, joka istui kerran vastapäätä Malzmühlessa Kölnissä. Hymyilin naiselle kahvikuppini takaa ja hän vastasi siihen nätisti. Kun he lähtivät, kaivoin vihkoni ja kirjoitin nämä.\nAjattelen Kristiinankaupunkiin heittelehtien etenevän bussin kyydissä aforismia: Metropolilainen tuhahtelee pikkukaupungin miljöölle tajuamatta, kuinka pieni hän itse on molemmissa.\nLähettänyt Valto Ensio klo 20.02 4 kommenttia: Linkit tähän tekstiin\nUni ja lumi. Syli täynnä tyhjyyttä. Lämpö kylmyytenä koskettamista kaipaavissa sormenpäissä. Yöllä kesän talvisin uni. Nurinkuriset unet toistuvat usein. Jouluna juhannuskokko, pääsiäisenä kuusenkoristelua. Ulkomailla oleskellessani unet liittyivät kotimaahan, haeskelin isää, äitiä tai lapsuutta. Joskus olin kotimatkalla läpi yön ja aamulla mietin, missä kotini on.\nHerra Em, niin kuin toimiston vakioväki sanoo, kertoi kaskun tukkurista ja sen puujalkaisesta rakastajattaresta. Sihteeri Liisa hihitteli puujalalle. Myös notaari Frans tirskui vaikka hän on yleensä vakavanvihreä kuin huoneensa ruukussa jököttävä kaktus. Vain assistentti Mejia jatkoi keskeyttämättä näyttönsä takana töitä. Kun M oli mennyt huoneeseensa, Mejia tuli kysymään mika vitsikohta nauru oli? En yrittänyt selittää sillä se olisi täytynyt tehdä englanniksi (tai Intiaksi jota en osaa) ja se olisi vaatinut aikaa. Minuakaan kaskussa ei hymyilyttänyt kuin se puujalka. Se oli siis oikea puujalkavitsi.\nVille, joka vastaa reskontrasta on lomalla ja Birnin rouva lähti äitiyslomalle viikko sitten. Hänen sijaisekseen siirtyy elokuun alusta Tallinnan toimistosta karhealuonteinen, tehokas Lotta jonka olen tavannut erään projektin yhteydessä Helsingissä.\nLähdet kohta taas reissuun, vihjaisi M aamulla. Lähetti sitten jo ennen kahvitaukoa asiaankuuluvat lomakkeet ja sopimukset koneelleni. Näytti mielenkiintoiselta palapeliltä se projekti.\nPikkukaupungin markettiin satuin samaan aikaan alakerran karvaisen miehen kanssa. Se möyhähti terveensä, koetin vastata yhtä rennosti. Miehen lököttävissä golitseissa oli rasvaisia tahroja, mutta puhtaan täyskeltaisen teepaidan se oli löytänyt valtavan yläruumiinsa verhoksi. Nostelin ostoskärryyn vakuumiin tiukotun, kokonaisen maustebroilerin, riisiä, tavallista teetä, salaattitarpeita ja kaurahiutaleita. Maitoa tekisi mieli, mutta nykyään siitä menee maha kuralle. Hylamaidon mausta en pidä. Halpakaupasta kävin jo aiemmin hankkimassa polkupyörän sarviin korin ja siinä on helppo vähäiset ostokset asunnolle tuoda.\nTyöasiat eivät minulta enää yöunia vie. Unentarpeeni on vähentynyt iän myötä muuten vain. Kävin kävelyllä kun talon muissa osissa hiljeni ja näin ikkunasta, kuinka toisen päädyn kolme naista nousivat kadulla taksiin. Astuessani ovesta ulkorappusille, möngersi pihapusikosta pulska siili ja suunnisti kaatumaisillaan olevan liiterin vieritse naapurin tontille. Sieltä kuului vaimea koiran murahdus ja televisionsininen häilyi verhojen raoista.\nUjuin kesäisen pikkukaupungin kaduilla kuin verhotanko kardiinin ryppyisessä kujassa. Grillikioski nuhjotti hylättynä pienen toriaukion laidalla ja molemmat vierekkäiset bensiiniasemat olivat kiinni. Remontin alla olevan, muoviin huputetun kerrostalon rakennustelineet nitisivät hiljaa kun harpoin jalankulkijoita suojaavan rakennelman alitse.\nRantaravintolan selällään olevasta ovesta kuului kadulle karaokelaulu kuin korpin nokka olisi juuttunut tyhjään hernekeittopurkkiin. Joku farkkupukuinen kaljupää yökki ruusupuskaan ja vähäpukeisia nuoria naisia oli tupakkaringissä oksentelijan takana nurmikolla.\nKaupungin toisen ravintolan eteen on rakennettu kaiteellinen ulkoterassi ja lämpiminä kesäöinä keikkuu sen muovituoleilla aina väkeä. Nyt siellä esiintyi myös trubaduuri joka näppäili kitaraansa. "Sä tuut sä oot sä meet et kuitenkaan järjestä mulle tilaa sun kainaloos..." se kuulosti inkuvan yhtenä pötkönä kun hiivin hiljaksiin ohitse. Olen sitä kai itsekin joskus...\nTakaisin asunnolle tultuani tein voileivän, kuorin omenan ja luin syödessäni Jäljen viimeiset sivut. Hörppäsin mehua, laitoin tulpat korviin ja nyt aloitan Il barone rampantejan ja ehkä nukahdan sen italiankielisille sivuille.\nOlen jälleen junassa. Matkustan Mikkeliin ja kun saan siellä herra Emmän palapeliin kaksi palaa sovitetuksi, jatkan Kristiinankaupunkiin joka on ilman autoa matkustavalle useamman mutkan takana: Mikkeli-Helsinki-Seinäjoki junalla, loppumatka bussilla.\nJuna on aika täysi. Tukalan kuumaa. Kaksi lapsiperhettä on samassa vaunussa. Pikkupoika kiipesi takaa päin istuimen selkänojan yli ja kumpsahti syliini. Äitinsä kävi torumassa, mutta poika vain kiklatteli. Olisipa minullakin lapsi jota opettaa juniin ja maailmaan. Tilaisuuksia siihen tuli, oli ja meni.\nLähettänyt Valto Ensio klo 20.08 9 kommenttia: Linkit tähän tekstiin\nMajapaikassani on rauhatonta näin iltaisin, mutta hiljenee ennen kymmentä kunnes taas kolmelta äänet alakerrassa ja sivuhuoneissa uudelleen eri sävyisinä viriävät. Kapakoihin kai ne lähtevät ja niistä aamuyöllä valuvat. Tätä se on pyhänsä arkensa. Olen ottanut tavakseni laittaa korvatulpat ja siten saan yön ääniltä rauhan.\nAloitan siis kirjoittamisen jälleen. Sen sai aikaan kirje, jonka sain viikko sitten, mutta jonka avasin vasta eilen.\nOli aika, kun vuosikausien ajan päivittäin vihkon kannet aukaisin, käänsin merkkinarun sivuntaitteen ylitse, merkitsin päivän, kuukauden ja vuoden vasemmalle ylös, usein myös kelloajan sekä paikan. Mustissa tai sinisissä, vahakantisissa vihkoissa merkkinarua ei ollut, joten tein sen itse liimaamalla katkaistun kengännauhan erikeeperillä selkämyksen ja viimeisen sivun taitteeseen. Riippui niin paikasta missä majailin, missä asuin, oliko askarteluvälineitä ja kengänauhoja. Jos ei ollut, pidin kynää merkkinä vaikka olisi se vihko edellisen merkinnän kohdalta auennut ilman niitäkin. Mitättömimmistäkin tavoista pääsemiseen kuluu elämää hukkaan yhtä runsaasti kuin niiden omaksumiseen.\nEnnen, ei niin kauankaan sitten, monet kirjoittivat tällaisiin vihkoihin. Nykyisin tuskin kukaan. Kirjailijat ainakin leuhkivat kirjoittavansa, ja kansanedustaja johon tutustuin eräällä juna-asemalla kun olin juuri laskeutunut asemalaiturille. En minä muuten olisi tyylikkäästi pukeutuneeseen naiseen huomiotani kiinnittänyt ellei joku jurri olisi yrittänyt ryöstää hänen laukkuaan. Olin sopivasti sen pomppaukon pakoväylällä joten kamppasin hänet nurin, sieppasin laukun ja ojensin naiselle. Kirosanoja päästelevä mies nousi ylös ja juoksi tiehensä. Poliisia on turha kutsua, sanoi nainen vaikka verta valui kämmenselkään tulleesta ruhjeesta. Hän tarjosi kahvit asemaravintolan maanantai-illan hiljaisuudessa. Siinä pöydällä, viinerilautasten ja kahvikuppien välissä kirjoitettiin toistemme yhteystiedot samanlaisiin vihkoihin. Yhteyttä ei kuitenkaan sen koommin pidetty. Joskus näin telkkarista ohjelman eduskunnasta ja taisi se mustakantiseen kirjoittava nainen muutaman kerran topakkana siinä olla.\nSattunesta syystä, jota en nyt halua tässä muistella, pidin pitkän tauon kirjoittamisessa. Kuitenkin vielä viikkoja, ehkä kuukausia kaivelin vihkoa ja kynää laukkuni sivulahvista kuin tupakkalakkoa aloitteleva mies Marlboroaskia paitansa rintataskusta. Ja unissani vihkojen ruutuisia sivuja sanoilla tummensin.\nNyt, kun aloitin kirjoittamisen jälleen, jätän päiväämisen tekemättä. Vain huomioistani saa ajan sekä paikan hakea jos se ketään kiinnostaa sitten, kun minua ei enää ole. Sitä ennenhän kukaan ei näitä pääse lukemaan kuin harvinaisen sattuman tullen. Tai, jos mieleltäni vinksahdan.\nAamusta jo kiire, nyt olen pikaisella lounaalla työpaikkani läheisen oppilasravintolan ruokalassa. Yksin, kuten niin usein. En laumaannu, mutta en erityisenä erakkonakaan itseäni pidä.\nTulin töistä myöhemmin kuin normaalisti. Verkkopaitamies, lihava ja karvainen, rönötti alakerran ikkunasta sivuttain ulos ja tupakoi. Römähti terve kun käännyin pihaan aukosta, jossa ei ole kuin kiviset pielet ehyenä ja portin puiset ääriviivat retkottavat ruusupuskan ja pihlajan juurella maatuneina.\nIstun huoneeni ainoan pöydän ääressä pinnatuolilla, syön jugurttia ja odotan, että vesi teepannussa kiehuu. Keitän lisäksi muutaman kananmunan ja paahdan pari viipaletta kauraleipää. En ole varma, mutta minusta tuntuu, että tätä vanhaa, muhatäytteistä taloa asuttaa myös lukuisa joukko russakoita.\nTänään puoliltapäivin satoi lämpimästi. Katselin toimistoni ikkunasta kun kadun toisella puolella lapset räiskyttelivät rapakoissa ja raollaan olevan ikkunan välissä turisi paksu, märkä mehiläinen.\nTöissä meni jälleen myöhään. Kun läksin polkemaan keltaisen toimistorakennuksen takapihalta, katkesi ketju. Työnsin vanhan, kierrätyskeskuksesta hankkimani polkupyörän tämän minikaupungin toiselta laidalta toiselle. Usva leihusi kahden puolen päällystämätöntä tietä, joka kaarsi etelän suunnasta pitkin kaupungin länsilaitaa, lähellä järvenrantaa. Jalkapallokentän kohdalla usvarintamat yhtyivät tien päällä hetkeksi toisiinsa ja sitten oli taas kuin kalkittujen seinien välinen kuja jossa taivalsin. Suorempi reitti kulkee halki kaupungin, ohitse muutaman kaupan, alkon, kahden baarin ja linja-autoaseman ja lopussa kirjaston vieritse alas mäkeä tänne, jossa kortteerini sijaitsee. Jos minulla ei ole asiaa kauppoihin tai postiin, niin mieluusti kuljen pitemmän kautta.\nHuomenna vien pyörän korjaamolle. Näin pyörän- ja rattaan kuvalla varustetun kyltin eräänä päivänä tyhjän liikerakennuksen seinässä ja nuoli osoitti takapihalle. Taisi siinä olla jakoavainkin piirrettynä.\nYöllä havahduin janontunteeseen. Juotuani lasillisen lämmintä kraanavettä, en saanut heti unta. Ajattelin ummehtuneelle tuoksahtelevassa huoneessani, kukalliseen tyynynpäälliseen vasenta korvaani sovitellessani tätä kaupunkia, jossa nyt olen parin kuukauden verran majaillut, että tämäkin piskuinen kaupunki on vain yksi tahra kartassa. Aivan samanlainen kuin Pariisitahra sille, joka ei ole Pariisissa koskaan käynyt. Kuin rosoreunainen, ruskea läikkä muutenkin likaisessa lastulevyseinässä tuossa silmieni korkeudella sängyn vieressä.\nKorjaamon mies oli ystävällinen ja oli huoltanut polkupyöräni perusteellisesti. Ehdotti, että lonksuvat polkimien laakerit olisi syytä vaihtaa koska itse polkimet ovat vanhaa hyvää tekoa, samanlaisia ei enää mistään saa. Vastasin hänelle, että kierrä vain uudet polkimet poljinvarsiin ja korjaa ja tallenna vanhat. Saat pyörän ilmaiseksi kun muutan kesän mentyä pois.\nPiti lähteä käymään naapurikaupungissa. Herra M oli hankkinut matkaliput valmiiksi ja antoi lisäksi päivärahan käteisenä. Sanoi, että kuittaa saamasi sihteerille lähtiessäsi.\nIstun junan ravintolavaunussa ikkunapaikalla selkä menosuuntaan. Juon kahvia, joka ei hyvällä maulla ole pilattu. Olut olisi ollut parempi vaihtoehto, mutta pidättäydyn kokonaan alkoholista työmatkoilla. Ohitse vilahtelee kotimainen maisema kuin se aina vilahdellut on. Minulle matkustaminen on tuttua. Joskus se on niin jokapäiväistä, että ihmettelen, kuinka ne, jotka eivät missään käy, tulevat toimeen muiden paikallaanolijoiden kanssa. Koittaa se pysähtyminen itsekullekin aikanaan. Hautausmaalla, ja siellä tulee toimeen riitaisampikin ihminen.\nPikkukaupungin asemalta nousi junaan myös nuori mies ja pieni poika, eikä junassa ennestäänkään tungosta ollut. Ketään ei asemalle laskeutunut, eli pienelle kaupunkiyhteisölle ainakin hetkellinen muuttotappio oli huomattava. Vaihdoin muutaman sanan konduktöörin kanssa joka piippasi laitteellaan viivakoodin lipustani. Mustakulmainen junavirkailija puhui selvästi erottuvaa Oulunseudun murretta ja kysyin, mistä päin Oulua hän on kotoisin. Keskeltä kaupunkia, mitenkä niin? Sanoin, että asuin joskus muinoin siinä kaupungissa vuoden parin verran ja sinne jäi minulta lapsi kun läksin. Jaahah, vai niin. Ei kysynyt, vaivaako ikävä. Odotinko sellaista kysymystä tiedostamattani? Nyt voisin vastata myöntävästi jos joku kysyisi. Mutta kukapa sellaisia.\nOlen saapunut takaisin järvenrannan pikkukaupunkiin. Toimitin annetut kaksi tärkeää tehtävää ja herra M oli tyytyväinen. Neuvotella tosin piti ja olla tiukkana, mutta sen osaan kun on selvät pasmat ja ihmiset käyttäytyvät asioiden edessä järkevästi. Tullessa nukuin koko matkan ja nyt kolottaa jäseniä. Junavaunun istuimen kahvan painauma tuntuu yhä kyljessä kuin se olisi siihen kiinni liimautunut. Nuori mies pikkupojan kanssa tuli myös takaisin ja pikkukaupungin väkiluku on toivottavasti entisenlaisensa.\nOn perjantai-ilta. Kuuntelen hetken meteliä naapurihuoneessa. Luultavasti se kuuluu televisiosta jossa ovat meneillään jalkapallon MM-kisat. Välillä joku katselijakin hoihkaiseen voitonriemuisasti ja toinen kiroaa. Kuuluu myös, kun lautainen lattia narisee, vessaa vedetään ja koira haukahtelee ulkona. Panen korvatulpat ja avaan parisataa sivuisen kirjan jonka kävin kirjastosta lainaamassa. Sen nimi on Jälki.\nLähettänyt Valto Ensio klo 2.53 10 kommenttia: Linkit tähän tekstiin\nViha, Lempo ja Marjut\nSa ny missä sää seisosit kun näjit tapahtuman?\nTäs näin, tai ehkä täs. Tos on toi pensas ja täs toi lapio.. eli juu, eiku tarkallen täs näin. Enk mää pelkästän seisonu, mää nojasi lapioon ja käryytin sätkää. Mää meinasin ton tuijan istuttaa ja sit noi viis muutaki. Kato, tuallon nua tikut, niijen kohille... eukko siin aamul pyllistel ja narun kans linjas ja mitto ja tikut tökki, ja sano et paas ny lapioitteen kesälauvantain ratoks.\nNinniin, vaan kerros ny sit, mitä sää kuulit ja näjit kun täs lapioos nojailit ja tupakoit.\nSe toi naapurin muija alako elämöijä tual mäjel talon verannal ja sit siin niijen kesäpihakeittiön ääres. Sen miäs huus ovenravost, mut en mää osaa sanua, kumpi sen tömäkän alako. Sit ne menit molemmat takas sisäl, mut kohta se muija hyrsälsi uurestan ulos ja se olitten jotenki niinku alasti. Tai olitten sillä joku iso rätti käjes, ehkä verho tai pyyhe tahi lastensänkyn lakana. Se kaatus ensteks nurmikolle, kompastu kai siihen rättiin. Sit se yritti sitä päällens kiatoo, mut se miäs kerkes siihen huutaan ja uhkaileen. Miähel oli käjes niinku pulikka, mut semmottinen, et se letkahteli kuin se olis ollu kuminen. Emmää silleen osannu sitä kahtoa mikä se oli, mut sillä se lätki muijaans päähä ja hartioil ja joka paikkaan, ja se akka ränkys kuis kuhilassalomon syntyissään ku kaatus uujestans siihe nurmelle. Miäs sit siin samas hyppäs muijans pääle ja pamputti tai jotain muutahi se yritti vaan muija kiamurtel siit alta poies ja syäksys sit tänne alespäin mäkeen...\nNiin, ja mitä sit tapahtus?\nSe miäs kans syäksy, mut ny sekin lankes kun ei silläkän ollu ku alushousut jalas ja toinen lahaje oli luistanu pois ja se siihen sotkeutu. Ja sillähi se huuto! Voi herttunen perkale.\nEntäs sitten, kerro ny vaan.\nMuija tähtäs vissiin tost meijän kasvimaan ja kasvihuoneen välistä, katos tonne... ei ku tonne nurkan katveeseen, näjetkö? Siinon semmonen aukko aijassahi. Siihe se tähtäs ku se siitä ennenki on juassu karkuhun tänne...\nAi. Ennenki on se miäs sitä pahoinpitelly?\nOn se. Monasti niin.\nNo, mitäs sitten?\nSe miäs pääs ylös ja juaks muijan kii ku se oli haaromas ojast ylitte. Sit miäs kaato sen muijans taas allens ja ja... mää en oikein nähäny kunnolla ko toi kumpare on tos, mut se muija ränkäis kyl silleen, et aattelin jot henki siltä lähti... ja sit mää näjin kun ne siin siirtys vähän kun se miäs tunki sitä millä se hakkas, muijans suuhun ja samal se riisu ne kalsarins ja alako nylykyttään...\nNiinkin kai se vissiin.., mut nehän ol naimisis...\nJuujuu, kyl se raiskaus o rikos vaikkos naimisissaki. Mitäs sitte?\nNo, se pamaus kuulu sit tualt meijän keittiön puoleisen nurkan takkaa ja sen miähen pääst levis pualet tonne peltoon... vaan ei se muijakaan kyl siält ennää noussu...\nNo sinäkös sit soitit hätänumeroon?\nEmmää semmottii älynny. Vaimo se soitti, se mikä tuol sisäl on.\nJoke! Tuas tän isännän vaimo ulos.\nNoniin. Mikäs se rouvan nimi on?\nAhah. Ja sukunimi?\nNiin, sama ko tol mun isännäl.\nElikäs siis te oletta Heili ja Aarni Siiskonen ja naimisis keskenänne?\nJoo, ollaan oltu jo kakskytäviis vuatta.\nJoke! Viäs toi isäntä Siiskonen sisäle.\nNoniin frouva, selevitetääns ny tätä traketiaa. Miehes sano, jot sää soitit hätänumeroon?\nPaljonko sillon kello oli?\nEmmää kahtonu... emmää herrajumala semmottia muista. Ihan äskön kai kaikki..?\nKun soitit, mitä sitä ennen tapahtu?\nMää olin keittiönpöyrälle just kaatanu taikinakuluhon ja rupesin siin pullataikinaa alustaan kun se alako.\nNiin mikä alako?\nNo se, tuo... tuo jyräkkä tuol naapuris. Emmää mittän oikein kuullu ku akkunat oli kii ettei veto käy taikinaan, mut kyl mää näjin, mitä siellä tapahtu.\nMarjut tuli ensteks pihale ja se Lempo...\nNo sen Marjutin miähen sukunimi on Lempo. Emmää sen etunimee tiä, ja kun se semmonen lempo muutenki on niinko nimesähin...\n...niin se Lempo hyäkkäs kans pihalle ja ne näyttivät huutavan siin toisillens. Sit ne meni takas sisäle, mut kohta rynni ulos ensin Marjut alasti ja kompastu pihakiveykseltä nurmikolle. Yritti se siittä nousta ja jotain vaatetta kiatoo päälens, mut Lempo tuli peräs kalsareissaan ja silloli joku astalo käjes jolla se yritti vatkata Marjutia päähä ja Marjut rimpuili irti ja lähti sit juakseen tänne ales meilepäin. Sit kompastu perrään lähteny Lempohin vaan se pääs äkkiä ylös ja tavotti Marjutin tos ojan viäres ja kaato sen allensa ja alako mätkiä sitä hulluna sillä vaaleenpunasel esineel jok silloli käjes.\nNo, etkö jo tässä vaiheessa soittanut hätänumeroon?\nEmmää. Mää olin niin kauhussain ja ja vihanen ja kun se Lempo sittä tunki sen vehkeen, jolla oli Marjutia hakannu Marjutin suuhun ja riisu sittä ne kalsarisa ja alako...alako siinä...\nJoke, eläs ny tule häiritteen.\nMut täälön tämä poika.\nSanoo olevans talon väkee.\nAhah. Jahah. Noh. Annahan pojan tulla... tai ethän tuota mikään poika ole. Iso miäs.\nJoo, kaksviis täytän seuraavaksi.\nOkeu. Kui sää sit kuulut tähän juttuun? Oleks kans siliminnäkijä?\nJuuh. Olen mää.\nJoke! Viäs frouva ny sinne kamariin ja pitäkää isäntä tuvan pualel erilläns. Mää jututan ny sit tätä poikaa.\nOli semmonen, semmonen etten ikuna...\nJes. Ei sitä arvaa aamulla mitä päivällä... Mikä miehen nimi on?\nSami. Mää olen Heilin ja Aarnin ottopoika. Mää olin piänenä viäl Kuustone, ny Siiskone.\nJahah. Kerropas sit, mitä sää näjit jos tiät kerta mistä kysymys on.\nTiän mää. Mää kuvasin koko jutun.\nMää olin tual kuistil ko se sota Lempolla alako. Mää kuvasin siin just västäräkinpesää jok on siin liimapalakin päällä. Emo syätti poikasiaan ja toinen emo oli jo jonos myäs hyänteismöykky nokassans. Mää sit jätin niijen kuvaamisen ja siirsin kameran Lempon suuntaan. Varmaan kuuluu nauhalt riitelynäänekkin kun tosta meiän etelänurkalt ei ole kuin muutama kymmenen metriä tohon Lempon talolle. Se tappelun loppuha oli sit ihan tos aijan ja ojan takana, viijen tai kaheksan metrin päästä siitä, mistä kuvasin.\nVoi pyhä pammaus. Panes kertoen kuitenkin.\nNo ne alako tapella tualla ylyhäällä. Mää kuulin, ku se Lempo huus Marjutille. Ja Marjut huus takas, että alakaa ukko ny vaan vetään kylille, täällä ei tarjoilla kaljaa ei lempee. Se oli siin takaovel ensteks selin mut sittä Lempo tyrkkäsi sitä ja ne tuli molemmat ulos ja huusivat siin. Lempo karju, jot hän hakkee ny kyllä puukon ja tappaa ja meni sisäle. Marjut meni peräs ja ne oli siäl jotain viis minuuttii. Sit ryntäs Marjut alasti pihale keltanen iso liina tai verho käjessäns mut kompastu kiveyksen reunaan ja lensi nurmikolle. Kun se kömpi pystyyn ja yritti kääriä sitä vaatetta ympärillens, niin Lempo tuli ulos ja tyrkkäsi Marjutin takas maahan. Silloli käjessään joku kumilelu ja se huusi, että nyt akka saatana saat maistaa tätä. Sillä se hutki Marjutia ympäri korvia ja yritti työntää sitä kapinetta sen suuhun, mut Marjut kiemurteli alta pois ja lähti juakseen alas mäkeen meijän taloa kohti.\nJa sää kuvasit koko ajan?\nLempo lähti perään, mut se kompastu kalsarinlahkeeseensa keskelle mäkeä ja Marjut melekein pääsi ojan ylite, mut Lempo sai sen kuitenkin siinä kiinni ja paiskasi nurin, hyppäsi päälle ja tunki sen... sen... sen..\nNo kakase vaan, mikä se lelu oli?\nSemmonen vaaleenpunanen tekokalu.\nVai niin. Ja sittä?\nLempo tunki sen kumikalun Marjutin suuhun niin että se... että se vaikeni ja sittä se... sittä se... niin, Lempo riisu ne kalsarisa ja alako sit Marjutia...\nJa sinä kuvasit koko ajan?\nSitten vain... sitten vain pamahti ja Lempolta lensi puali päätä tonne voikukkapeltoon...\nJa sää vain kuvasit?\nSiirsitkö kameraasi sinne suuntaan, josta pamaus kuului?\nSiirsin. Nurkalla vilahti vain jokin musta viiva ja vähän savua...\nJa lopetit kuvaamisen siihen?\nEtkä soittanut hätänumeroon?\nEn. Kun mun kännykkä oli yläkerrassa.\nOlin menossa hakeen sitä kännykkää, niin kuulin keittiön ovella, että äiti, tai siis Heili soittaa ja on ihan paniikis.\nKäyrääns kattoon missä sinä kuvasit.\nTäs näin ja täs.\nMissä se västäräkin pesä on?\nTual ylyhäällä. Täs on tää pölkky jonka päältä sen näkkee.\nNiinpä on. Olek sää itte sahannu tän kolon et pääset kuvaamaan?\nJoo, mut elä sano kenelleen. Täs on se lauvanpalanen jonka laitan takas kun lopetan kuvvaamisen.\nOlit siis ihan ensin tässä... niin, tästähän pesä näkyy.\nNiin olin. Sitten laskeusin pölkyltä ales ja hiippailin vähän tännemäs, tähän missä lasitus loppuu ja alkaa avokuisti. Ja täst sit kuvasin kaiken.\nMissä suunnassa olivat nyt sitten Heili ja Aarni sun miälestäs?\nHeili, jos se oli keittiös koko ajan, oli ihan tos seinän takana. Siit ikkunast erkkerinnurkalla näkkee sisään kun kurkkaa vähän. Ja Isä... eiku Aarni on varmaan ollu sit siellä etupihalla josta näkee myäs samat näkymät vain vähän eri perspektiivistä kun sieltä tulee tua kumpare siihen eteen.\nToi ikkunahan on auki...\nKii se oli vielä sillon, kun mää tulin kuvaamaan.\nJututan vielä äitiäsi... eikun siis Heiliä. Mee sää ny vaikka huaneesees niin kututaan kun taas tarvitaan. Tuo se videokamera ensin kuitenkin minulle. Äläkä haaveilekaan, että juutuupeen laittasit.\nTuas se emäntä ny tänne.\nMää sen Lempon ammuin!\nNiin mää arvelinki. Mites se tapahtu?\nMää kun näjin, mitä se Lempo Marjutille teki niin arvelin, ettei se Marjut tuasta henkissä seleviä, niin mulla ihan kerrassa pimeni. Mää otin tosta asekaapista kiväärin ja lippaan sit aukasin vaan ton akkuna ja pamautin.\nOlekkos sää ampunu ennenki?\nOlen mää ku samas hirviporukas olen kui toi isäntäki.\nMissä sulla se kivääri o?\nTuossa jääkaapin ja pakastimen välissä.\nOtas toi kivääri ja laitetaan frouva saattaen kamarille myäs. Mää tuan isännän ja pojan. Tekniikan Kurko jää johtamaan loppututkimuksia. Ja muuten Heili. Marjut selevis. Ambulanssi kerkesi juuri ja juuri paikalle.\nLähettänyt Valto Ensio klo 22.28 21 kommenttia: Linkit tähän tekstiin\nHirsi nro 5\nNumeroin ja hajoitin ensimmäiset viisi valmista hirrenkiertoa taapeliin, nostin viidennen takaisin alimmaiseksi ja jatkoin koirankaulailuani ja varaustöitäni. Veistäessä ajattelen muutakin kuin käsilläolevaa.\nSuomi öljyn jälkeen on tärkeä kirja tälle ajalle. Harva sitä uskaltaa lukea. Tiedefinlandian valitsija, Maija Tanninen-Mattilakin on sitä ehkä sieltä täältä selaillut, vaikka hänen olisi pitänyt käyttää hetkellistä vaikutusvaltaansa auttaakseen kirjan sisältämän tiedon levittämisessä.\nSodissa särkyneiden mieliä ja niistä kirjoitettuja tekstejä olisimme ilman palkintoakin voitu vaikka professori Jukka Kemppisen blogissa ruotia. Tai sitten tämäkin Maija on vain yksi lahopää meidän muiden lahopäiden joukossa.\nJokaisen Maan kansalaisen tulisi kuitenkin osata päätellä mikä lopussa seisoo kun se kuluttaa uusiutumattomia öljyvarantoja 2 litraa per nuppi vuorokaudessa ja että yhteenlaskettuna se tekee globaalissa mitassa 14 miljardia litraa. Näin yksinkertaisenkin yhteenlaskun ymmärtämiseen kaikkine muine tiedonrönsyineen olisi tämä kirja ollut hyvä apuväline.\nÖljyn loppumisen jälkeen riivitään "bio"tisleeseen Pentti Linkolan mökki ja mökin kupeelta se punaviinimarjapehkokin, ja ihan lopussa omat sekä toistemme kynnet.\nHirsi nro 6\nUnessa Serbiasta Suomeen äitinsä kanssa paennut Igor istui tuvan lattialla ja piirsi paperille karttaa. Siniset ja punaiset viivat mutkittelivat Suomen ja Venäjän rajoilla. Sanoin pojalle: Suomelta puuttuu käsivarsi. Hän piirtää sipaisi vastaukseksi nahkaremmein ja tatuoinnein koristellun, lihaksikkaan käsivarren jättiläiskourineen kaukaa Uralilta vemputtamaan Venäjän kylkeä vasten töräkkänä seisovaa Suomikalua. Kohta tulee suomensyöksy jäämereen, Igor nauroi iloisesti. Samassa unenovi käännettiin väkivalloin saranapuolelta nurin.\nHirsi nro 7\nTalossa asui kolme henkilöä, äiti, kouluikäinen poika ja mummo. Satuin sinne siksi, koska tuo äiti oli käyttämässä mummoa apteekissa ja kun mummolle tuli huono olo he istahtivat torinlaidan jäiselle marmorikorokkeelle. Mummo yski läkähtyäkseen, nainen siinä vieressä taputteli ja hieroi hänen hartioitaan vähän jo hätääntyneen oloisena. Kysyin ohitse kulkiessani, tarvitsevatko he apua. Nainen sanoi soittavansa taksin, mummo esteli koska se on kallista, että männään linkulla kuhanvoan talutat pysäkille. Että kyllä minä tästä kun huokasen pikkusen. Sanoin, että mulla on auto ihan lähellä, voin kyllä viedä. Estelivät ensin, mutta kohta talutettiin molemmista kainaloista tukien kevyeksi kuihtunutta mummoa kyytiin. Perillä kaupungin laitimmaisissa taloissa tarjosi nainen kahvit. Nosti pöytään sämpylöitä, voita, makkaraa ja juustoköntsänkin, pilkkoi tomaattia ja kurkkua kulhoon. Poika teki pöydänpäässä koululäksyjä ja kysyi minulta kertolaskuihin vastauksia. Ei ollut silmälaseja mukana, mutta osasin minä sanoa, mitä tulee vastaukseksi 8x4, 5x6 ja 9x9. Mummoa jututin. Sanoi täyttävänsä vasta kuusikymmentäkahdeksan joulun alla, mutta terveys on rapistunut ja hautaan tästä joutaa. Tuon poijan mummi minä olen, elikä sen isän äet. Kysyin, onko pojan isä nyt töissä. Mummo vaikeni, mutta poika sanoi suupielestään, että iskä ampui itsensä toissakesänä.\nHirsi nro 8\nLuin lehdestä Thaimaan ja Ukrainan mielenosoituksista. Sadattuhannet ihmiset lähtevät kaduille ja toreille ilmaistakseen mielipiteensä nykymenosta. Telkkarin uutisista näkee, miltä näyttää kun Kiovan tori on elävää lihaa täynnä ja kaikki sinne johtavat kadut ihmismassoista tukossa. Arabikevät alkoi samoin elkein eikä se liikehdintä aivan hyvin mennyt. Nämä ehkä rauhoittuvat, mutta entä jatkossa? Entä sitten, kun kaduille ei lähdetä enää maan johtoa vaihtamaan vaan lähdetään, kun ei enää ole edes toivoa, että eväsreppuunsa jotain tulisi löytämään?\nHirsi nro 9\nTänään vuolin kokonaisen kierroksen eli jokaiselle seinälle yhden. Lopuksi riehuin vielä huomisen hirret ysien päälle. Yksitoista varvia riittäisi korkeuden puolesta, mutta haluan välipohjan eristeiden takia tehdä kehikosta hieman korkeamman. Paperillasuunnittelijoiden mökkejä on tullut sen verran nähtyä ja tehtyä, että tällä kohtaa niiden lyijytäytekynistä on loppunut lyijy ja on joutunut sämppäämään eristeet osittain vesikattoa vasten.\nHirsi nro 10\nHuomenna juhlivat Suomen itsenäisyyttä. Mitä se on? Avaruudellisesti ei yhtään mitään, mutta jooseppi kenkkusten pirtinikkunoista katsottuna kaikki.\nMiksi minulla on niin kylmäntyhjä kohta siinä paikassa mieltä, jossa toisilla näyttäisi olevan siniristilipun kokoinen roihu alati lämmittämässä?\nEn katso sitä tiettyä elokuvaa illalla enkä ole telkkarin ääressä jännittämässä, millaista pukuloistoa ompelimot tällä kertaa ovat kansalaisista pahanpäivän varalle onnettomimmin varustautuneiden päälle suunnitelleet ja ommella tikanneet. Enkä paljon ymmärrä niitäkään, jotka siideripurkit lapasessa muka juhlintaa vastaan mieltään osoittamaan ryhtyvät.\nLaskin vanhimman pojan kanssa hirsikehikkoon joskus tulevan vesikaton lapekallistuksen. Se saa olla korkeintaan 1:3:een, mieluummin alle. Reivasin vatupassin kanssa keskimerkkiin kakkosnelosen ja sain tulokseksi, että täytyy vielä yksi kierto vestää ja sen jälkeen päätykolmioihin lyheneviä hirrenpätkiä viidestä kuuteen kipaletta sekä viimeisten kahden harjapätkän väliin harjaorren kaulaus. Poikosorsia en näin pieneen rakennukseen tarvitse laittaa kuin jos koristeeksi kehtaisi. Alkaapi olla hirretkin kohta kaput.\nMinä olen kova jätkä särkyneistä jäsenistäni huolimatta. Vajavat kolme viikkoa ja rakennuksen aihio on tehty! Pankeeten perässä tehden linnanjuhlijat!\nLähettänyt Valto Ensio klo 22.35 18 kommenttia: Linkit tähän tekstiin


Espoo Ciné 2011 - Keskiyön hulluutta ja Méliès-kilpailun loisketta | Tähtivaeltaja\nLienee vaikea uskoa, että yksi viime vuoden kohutuimmista genre-elokuvista ponnistaa Norjasta. Näin kuitenkin on. André Øvredalin ohjaama Trolljegeren (aka The Troll Hunter, 2010) on herättänyt maailmalla niin laajaa ihastusta, että filmistä puuhataan jo Yhdysvalloissa uusintaversiota. Myös jatko-osista on ollut puhetta.\nElokuva seuraa opiskelijaryhmää, joka on tekemässä dokumenttia Norjan metsissä hiippailevasta oudosta metsästäjästä. Alkuun turhankin uskollisesti Blair Witch Projectin polkuja tallaava tarina ampaise kunnolla liikkeelle, kun aidot peikot ilmestyvät kuvaan mukaan. Käy ilmi, että Norjan valtiolla on salainen ohjelma, jonka avulla peikkojen olemassaolo on pimitetty kansalta. Partahemmo Hans (Otto Jespersen) huolehtii asuinalueiltaan karanneiden petojen hävittämisestä, kun taas maa- ja metsätalousministeriön agentit naamioivat muinaishirmujen aiheuttamat tuhot karhujen työksi.\nHallituksen työntekijöiden pätevyys tosin jättää toivomisen varaa. Siinä on lehdistölle selittelemistä, kun karhunjälkikengät tulee epähuomiossa laitettua vääriin jalkoihin ja Puolasta raahattu karhunraato osoittautuu alalajiksi, jota ei Norjassa tavata.\nHulvattoman hauskassa parodiassa yhdistellään mainiosti peikkotarujen aineksia sekä faktoja näiden vähä-älyisten eläinten nykyisistä elintavoista. Kristittyjen veren makea tuoksu todellakin houkuttelee peikkoja paikalle, ja auringonvalo saa ne kivettymään - tai räjähtämään. Tieteellisten näytteiden otto raivopäiseltä jätiltä on vaarallista puuhaa jopa metallihaarniskaan sonnustautuneena. Filmissä tavataan myös lukuisia eri peikkolajeja, joista hurjimmat voivat kasvaa lähes satametrisiksi. Onneksi Norjassa riittää asumattomia syrjäseutuja, joilla otukset voivat vapaasti mellastaa.\nKaiken muun hyvän päälle elokuvassa on ihan oikea juoni, joka tiivistyy loppua kohden. Lisäksi peikkoefektit on toteutettu niin hyvin, ettei paremmasta väliä. Trolljegeren jälkeen myös tuntureiden sähkölinjoja katsoo aivan uusin silmin.\nTrollpunk elää ja rulettaa!\nTONI JERRMANIN ESPOO CINE -RAPORTTI JATKUU TÄHTIVAELTAJA 3/11:sta.\nMukana mm. Kommandør Treholt & ninjatroppen, Let Me In, Wake Wood, Kill List, Little Deaths ja Secuestrados.


Holtiton ohittelu vei kortin kuivumaan Jämsässä\nMaanantai 28.1.2008 klo 17.23\nHoltiton ohittelu ja roima ylinopeus veivät turkulaismiehen kortin kuivumaan Jämsässä sunnuntaina illansuussa.\nTapahtumat saivat alkunsa valtatie 9:llä Partalan kohdalla illalla kuuden aikaan. Jämsän suunnasta lähestynyt auto ohitteli edellään olleita ohituskaistan päätteeksi niin täpärästi, että liikennettä valvomassa ollut vastaantuleva poliisiauto joutui jarruttamaan ja väistämään pientareelle nokkakolarin välttääkseen. Ohittelijan nopeus oli tässä vaiheessa 130 kilometriä tunnissa 100 kilometrin rajoitusalueella.\nPoliisipartio kääntyi tämän jälkeen ohittelijan perään, mutta tämä jatkoi edelleen ohittelua muun muassa mäenharjanteen rajoittaessa näkyvyyttä. Poliisi sai lopulta vuonna 1980 syntyneen turkulaismiehen pysäytettyä. Hänet määrättiin väliaikaiseen ajokieltoon törkeästä liikenneturvallisuuden vaarantamisesta epäiltynä. Miehen ajokortti otettiin poliisin haltuun.\nJämsän poliisin mukaan tienpinta oli tapahtuma-aikaan jäinen ja kaistojen välissä oli lumikerros. Liikenne oli molempiin suuntiin vilkasta.


Keväisissä kolikkopeleissä saatavilla ComeOn-kasinolla rutkasti käteistä! | Nettikasinot.casino\nKeväisissä kolikkopeleissä saatavilla ComeOn-kasinolla rutkasti käteistä!\nJokainen meistä onkin varmasti tuntenut sen ilmassa ja nahoissaan viime aikoina – kevät on viimenkin tulossa! Omituinen valoilmiö nimeltä aurinko on saapunut ilahduttamaan kasvojamme, ja hymy on noussut huulille myös nettikasinoiden kampanjatiimeillä. Tarjoukset siis vain paranevat, ja nyt myös ComeOn-nettikasino on aloittanut oman kevätturnauksensa. Pottiin onkin ängetty jälleen kerran tuhansien eurojen edestä käteistä, joten lähdetäänpä selvittämään miten mukaan voi oikein päästä!\nComeOn ja kasinon kevätturnaus\nCelsius-asteet sen kuin nousevat, ja niin nousevat netticasinoidenkin tarjoukset niin laadun kuin lisäarvonkin pelaamisen osalta! Nyt ComeOn on liittynyt völjyyn uudella kevätturnauksellaan, jonka raikas tunnelma ulottuu myös palkintopottiin, josta voittajalle matkaa peräti 1 000 euron osuus riihikuivaa käteistä!\nOsallistuminen kampanjaan käy todella helposti, sillä tehtävänäsi on vain pelata pelisivuston kasinolta löytyvää kolmea keväistä kolikkopeliä. Tätä ennen sinun tulee kuitenkin käydä osallistumassa kampanjaan erikseen, joka onnistuu totta kai sen omilta sivuilta löytyvän vihreän nappulan kautta.\nPelit jotka ollaan otettu kampanjaan mukaan ovat The Legend of Shangri-La: Cluster Pays, Flowers ja Butterfly Staxx. Osuvampia valintoja on vaikea keksiä, ja näitä slotteja pelaamalla keräät pisteitä kampanjan omaan tulostaulukkoon. 50 eniten pisteitä kerännyttä pelaajaa palkitaan seuraavilla osuudella kampanjan kunnioitettavan suuruisesta potista:\nSijat 3.-5. = 200 euron käteispalkinto\nSijoitukset 6.-10. = 100 euron käteispalkinto\nSijat 11.-20. = 50 euroa bonusrahaa\nSijoitukset 21.-30. = 20 euroa bonusrahaa\nSijat 31.-50. = 10 euroa bonusrahaa\nPisteitä tässä kampanjassa on äärimmäisen helppo kerätä, sillä saat peräti 8 pojoa jokaisesta eurosta, jonka kampanjaslottien parissa kierrätät. On siis aika kipsiä kohti kevättä pienen lisärahan kera, joten ei muuta kuin kipin kapin kohti ComeOnin kasinoa osallistumaan alta löytyvän nappulan välityksellä!\nLähde mukaan kevätturnaukseen ja voita tonni!\nNäin voit voittaa jopa 1 000€ pääpalkinnon keväisestä käteisturnauksesta:\nNapauta hiirelläsi tai sormellasi tätä linkkiä, joka lennättää sinut siitepölyn lailla ComeOnin keväiselle netticasinolle!\nMikäli et sellaista vielä omista, luo itsellesi oma ComeOn-tili. --> Uutena asiakkaana pääset valitsemaan kasinolle omaa ensitalletusbonustasi uskomattoman 400% bonarin ja isomman 100% bonuksen välillä!\nComeOnin keväinen käteisturnaus on käynnissä aina 15. huhtikuuta päättymiseen saakka.\nAivan ensimmäisenä päästäksesi mukaan sinun tulee käydä kampanjan omilla sivuilla Comeonin sivuston tarjoukset-osiosta, ja klikata isoa vihreää ”Vahvista osallistumisesi” -näppäimen kautta.\nTurnauksessa mitellään paremmuudesta pelaamalla The Legend of Shangri-La: Cluster Pays, Flowers ja Butterfly Staxx -pelejä.\nAnsaitset pisteitä kampanjan omaan tulostaulukkoon, ja saat 8 pistettä jokaisesta eurosta, jonka kampanjapelien parissa panostat.\nKampanjan päätyttyä 50 parasta eli eniten pisteitä kerännyttä pelaajaa palkitaan. Voittaja saa 1 000 euroa käteistä, kakkonen 500€, sijat 3.-5. 200€, sijat 6.-10. 100€, sijat 11.-20. saavat 50€ bonusrahaa, sijat 21.-30. 20€ bonusrahaa ja sijat 31.-50. 10 euroa bonusrahaa.\nSuomiAutomaatilla myös mielenkiintoinen kevätarvonta\nToinen keväisen kampanjan äskettäin pystyyn laittanut netticasino on täysin suomalaisille pelaajille suunnattu Suomiautomaatti. Automaattisen Suomen netticasinolla onkin nyt 15. huhtikuuta saakka käynnissä kolikkopelien kokeilutalkoot, ja mukaan on valikoitunut Bonanza, White Rabbit ja Danger High Voltage Big Time Gaming -peliyhtiöltä.\nSinulla onkin mahdollisuus näiden slottien parissa napata jopa 500 euron pääpalkinto itsellesi, ja ansaitsetkin arpalipun jokaisesta kolmen kampanjapelin parissa kierrätetystä 20 eurosta. Mitään rajoitusta arpalippujen keräämiseen ei ole, joten mitä enemmän lipukkeita kykenet hankkimaan, sitä todennäköisemmin voit myös voittaa!\nPalkintopottia kampanjassa riittää 1 000 euron edestä, ja voittajallehan matkaa se edellä mainittu 500 euron käteispotti. Hopeasijakin saa 200€ käteispalkinnon, pronssimiehen- tai naisen napatessa satasen. Sijat 4.-7. pääsevät puolestaan nautiskelemaan 50 euron käteispalkinnosta.\nMikäli olet uusi pelaaja Suomiautomaatilla olet totta kai oikeutettu myös heidän mielenkiintoiseen tervetuliaispakettiinsa, jonka casino bonukset muokkaantuvat mielihaluihisi kuin Ditto-nimellä kulkeva Pokemon konsanaan! Voitkin jopa valita itsellesi ensitalletusbonuksen sijaan jopa 50€ talletukseen yhden hitspinin Vikings Go Berzerk -peliin, jonka avulla pelaat ilmaiseksi kunnes slotin bonus-tila käynnistyy.\nTavallisemmat vaihtoehdot ensitalletukseen ovat 200% arvoinen triplausbonus 200 euroon saakka sekä 100% tuplausbonari, jonka voi lunastaa parhaimmillaan 200 euroon saakka. Kävi miten kävi, toiseen ja kolmanteen talletukseen saa 50% bonukset 200€ saakka. Jos haluat päästä valitsemaan omaa Suomiautomaatti-bonustasi heti, klikkaa vain alta löytyvää nappulaa!\nNappaa joko 200% tai 100% bonus ensitalletukseesi!\nComeOn ja uusien pelaajien tervetuliaispaketti\nHieman samaan tapaan kuin Suomiautomaatti myös ComeOn tarjoaa pelaajilleen vaihtoehtoja tervetuliaispakettiin. Parhaat nettikasinot tarjoavat pelaajilleen myös parhaat bonukset, ja prosentuaalisesti voitkin saada ComeOnille yhden kaikkien aikojen kovimmista talletusbonareista koskaan!\nEnsimmäisenä vaihtoehtona ensitalletusbonariin on nimittäin peräti 400% arvoinen casino bonus, ja nuo lukemat ovatkin aivan järjetöntä luettavaa. Tokihan tuolla lukemalla bonusrahaa saa vain 30 euron edestä, mutta tämäkin tarkoittaa silti että 10€ ensitalletuksen tekemällä pääset aloittamaan ComeOn-pelisi huikealla 50 euron pelikassalla!\nToinen vaihtoehto on hieman perinteisempi, sillä voit valita itsellesi myös 100% talletusbonarin jonka avulla ensitalletuksesi totta kai tuplataan. Bonusrahaa onkin saatavilla tässä peräti 300 euroon saakka, joten tuon summan tallettamalla aloituskassasi sivustolla onkin jo komeat 600 euroa!\nMelkoista valinnanvaraa on siis tarjolla, ja kumman tarjouksen ikinä päädytkään valitsemaan saat kyllä rutkasti lisäarvoa pelaamiseen. Jos haluatkin päästä aloittamaan valitsemisprosessin heti, klikkaa vain alta!\nOta 400% bonus tai 100% bonus haltuun ComeOnille tästä!\nAloita viikonloppusi parhaalla mahdollisella tavalla Gutsin perjantaikierroksilla!


Helsingin yliopisto: Puutumme seksuaaliseen häirintään | Helsingin yliopisto\nHelsingin yliopisto: Puutumme seksuaaliseen häirintään\n19.3.2018 15:22 | Helsingin yliopisto\nHelsingin tutkijanaiset on selvittänyt seksuaalista häirintää yliopistoissa kyselyllä. Kyselyn tulosten mukaan puolet vastanneista naisista ja kolmannes miehistä on kokenut seksuaalista häirintää. 437 vastaajan joukossa on sekä henkilökuntaa että opiskelijoita. 69 prosenttia vastaajista on Helsingin yliopistosta. Kyselyn perusteella erityisesti nuoret naiset ovat seksuaalisen häirinnän kohteena.\n-Tulokset ovat huolestuttavia ja niiden pohjalta on syytä toimia. Meidän on vaikutettava siihen kulttuuriin, joka mahdollistaa tämän kaltaisen valta-aseman väärinkäytön. Lisäksi meidän on parannettava viestintää siten, että häirintää kokeneet tai nähneet tietäisivät aina, kehen olla yhteydessä. Suhtaudumme seksuaaliseen häirintään aina vakavasti, ja tämä on viestini myös häirintää kokeneille. Rohkaisen heitä olemaan yhteydessä yliopiston häirintäyhdyshenkilöihin, jotta voimme ryhtyä selvittämään näitä tapauksia, hallintojohtaja Esa Hämäläinen sanoo.\nKyselyyn vastanneet työntekijät voivat olla yhteydessä häirintäyhdyshenkilöihin, esimieheen tai työsuojeluvaltuutettuun. Opiskelijat voivat olla yhteydessä opettajaan, laitoksen johtoon tai häirintäyhdyshenkilöön. Yliopiston jokaisen opettajan velvollisuus on puuttua häirintään.\nTähän mennessä tapauksia on tullut yliopiston tietoon suhteellisen vähän. Joinain vuosina tapauksia ei ole tullut tietoon lainkaan, joinain vuosina niitä on tullut useampia. Häirinnästä on kysytty henkilöstöltä säännöllisesti työhyvinvointikyselyiden yhteydessä. Työhyvinvointikyselyssä kysymys häirinnästä kattaa muun muassa epäasiallisen kohtelun, kiusaamisen ja seksuaalisen häirinnän.\n- Meillä on selvät toimintaohjeet epäasiallisen kohtelun ja häirinnän tapauksia varten. Kaikki tietoon tulevat tapaukset selvitetään ja niihin puututaan. Jokaisella opiskelijalla ja työntekijällä on oikeus turvalliseen ja viihtyisään työ- ja opiskeluympäristöön, Hämäläinen toteaa.\nLisätietoja yliopiston tasa-arvo- ja yhdenvertaisuustyöstä\n(ml ohje epäasiallisen kohtelun ja häirinnän ehkäiseminen Helsingin yliopistossa).\nLisätietoja Helsingin tutkijanaisten kyselystä (kyselyn tuloksia päivitetään sivulle 19.3.)


Showing most liked content since 12/04/19 in Posts\nEi se EMMA huonosti menny etenkään ekaksi kerraksi: 3/5 sijoitus omassa sarjassani (E 3000€) äänenlaadusta pisteet 195/280, asennuksesta täydet. E Unlimited luokkaan jos oisin menny nii oisin päässy jopa 2. sijalle. Sen verran mukavaahan tuo oli jotta pitänee varmaan vielä Lappeenrantaan syyskuun alussa lähteä hieman tweakatuilla säädöillä. Palkintojen jaossa sain muuten vielä extra aplodit kun tulin Zetalla Pitäs tulla myös pätkää jossa pääsen jäätämään ja unohtamaan puolet asioista youtubeen Autohifikanavalle\nKehys saapui kanadasta. Tosin oletin sen olevan maalaamaton mutta sehän on vedettykki 350z hopeiseks. tosin en pidä noista nykyisistäkään muovihopeisista osista Realdash kuvakekki näkyy tossa jo mutta siinähän törmäsinkin ongelmaan ettei heillä ole yhden yhtä layouttia joka on tehty pystyyn. Ilman sitä voi tulla niska kipeeks siitä dataa tuijottaessa.\nZeta on päässy talviunille ja nyt vihdoin ilmastoinnin huolto talvella. Kaasut kävin jo tyhjentämässä läheisellä korjaamolla. 285 g oli siitä reilu 500:sta mitä siellä pitäisi olla, enää jäljellä. Yllättävän tehokkaasti toimi silti. Ylipaine siis ampui pari kesää sitten osan pihalle jostain ihme syystä. Sen jälkeen toiminut ihan ok. Fluidampr tai ati tulee tonne samalla ku keulan puran auki. En tiiä vielä kumpi. Pelkään et ati pyörittää isomman koon takia ahdinta liian kovilla kierroksilla. Fluidampr on myös vähän orkkista isompi mutta se voisi pysyä ahtimen spekseissä paremmin. Jos saadaan lisää ahtoo niin sit vois ens kesänä taas dynottaa uusiks. Ja jotta ois joku kuvaki ni laitetaan taas yhdestä älyttömästä prokkiksesta eli 510 hp QV:n 6 mäntäset 360mm brembot tuli hommattua jotka vaihtuu giulian oem 305mm:sten 4 mäntästen tilalle. Ei mitään järkee joo ku autos on mittarissa vasta 13 tkm, mut onhan tekemistä ja näyttää kivalta. Noihin ds2500 palat tulee viel ja teräspunokset. En sentään Carbon Cermic 390mm:siä hommannu joten ei tää nyt sinänsä oo ees ylilyönti.\nTuli sitten (vihdoin) hommattua Helixin DSP.3. Taisi mennä 5 iltaa autoa mittaillessa kalibroidulla mikillä ja REWillä jotta sai säädöt hyväksi. Opetteluun meni kyllä varmaan pari iltaa On se kunnon prossulla vaan niin paljon mukavampi säätää laitteistoa kuntoon. Nyt uskaltaakin sit käydä Lappeenrannan EMMA osakilpailussa hakemassa parempia pisteitä. Tuli eilen myös käytyä muutamia kuvia napsimassa. Ei tahdo kyllä enää tuolla 10v vanhalla kameralla saada kunnollisia kuvia. Aika samaa tasoa saan omalla puhelimellani. Kamerassa on kuitenkin vielä hieman paremmat säätömahdollisuudet. (alla olevista kuvista 1 on puhelimella ja 2 kameralla).\n265/35 on vielä taulukoiden sallimissa puitteissakin minimi 10,5" vanteelle, eikä pitäs vielä tökeröltäkään näyttää. Ulkonäköpuitteissa tietysti sitten eri asia, tykkääkö beefymmän näköisestä renkaasta vai leveemmän näköisestä vanteesta. Mulla on 9,5" leveä ET5 265/35 renkaalla ja lokarien pokkaus rullattu. Noin 10mm on vielä tilaa lokarin reunaan eikä oo nykysetupilla vielä raapinut ollenkaan. Camberitkin on laitettu SPL pulttien kera niin lähelle nollaa kuin saa (-2,2° taisi olla). Aiheesta toisille urille: Ensi viikon lauantaina käyn Kouvolan EMMA osakilpailussa koittamassa onneani ja hakemassa tuomarien mietteet omasta laitteistota.\nMä aattelin nyt vihdoin vaihtaa ton bosen kasettidekin pois vaikka viimeisiä sen kannattajia olenkin ollut. Ihan siitä syystä että siihen on alkanut tulla vikaa. CD on hyppinyt jo vuosia mikä on tyyppivika, mut handsfree on jotenkin vikaantunut nyt myös eli ääni tulee ihan sairaan hiljaa ja se on kaikkea muuta kuin kirkas = ei saa mitään selvää varsinkaan kun auto ei ihan hiljainen ole. Vaihtoehdot olisi ollut joku 2 din android hässäkkä, mut aattelin vetää ton suoraan astetta nykyaikaisemmaksi. Eli tällaiseksi muutan. Kyseessä siis kanadalainen workshop12 tuote. Mulla on jo tossa oikea tabletti tota varten sekä ohjelmoitava (joycon exr) kortti jolla saa rattisäätimet muutettua android komennoiksi. Lisäksi tulossa wireless carplay adapteri ja usbimikki jolla saa puhelut. Toki simmipaikka myös tabletissa mutta aattelin ensin kokeilla tolla. Mahdollisesti kytken realdashin kautta haltechin siihen myös, mut laitetaan ensin muu toimimaan. Sitä en tiiä tuunko tota brainiacin launcheria käyttämään vai käytänkö jo ihan hyvin tuloksin testaamaani carwebgurua. Agama on yleisesti myös suosittu mutta se ei taivu pystyyn. Tuolta tulee siis itse kehykset konsoliin + vahvistin ja bose johtosarjat. https://workshoptwelve.com/nissan-350z/\nMielelläni voin joskus demota jos samoille häppeningeille satutaan. Alkaa sitä nuitakin jo kohta kahdella kympillä saamaan. Omassani oli 2 vuotta sitten suunnilleen samoja pyyntihintoja Mutta eipä nuita 350z HR koneilla ole turhan paljoa ollut nettiautossa tarjolla.\nFacebookista löytyy firma nimeltä Pro-Rims. Siellä oli ainakin toukokuun lopussa TE37SL setti 19x9,5/10,5 ET22/12 setti kaupan 2200€. Nyt törmäsin sivuun josta tarjontaa on helpompi selata kuin FB feedin kautta: https://www.autoyas.com/FI/Jyväskylä/419028828840551/Pro-Rims Tullut ko. firman tarjontaa seurailtua jo parisen vuotta ja samalla kartoittanut minkälaiset valssit sitä itselleen seuraavaksi hommaisi nuissa Volkeissa ois kyllä specsit kohillaan. Hyvännäköiset vanteet kyllä mutta omaan makuun saisi olla joko reilummin lippaa tai enemmän concavea.\nBcpr7es huonoilla puolilla 0,7-0,8 ja isovirtavehkeillä 1,1mm Jos sulla on nyt paljonkin enemmän tehoa kuin vakiona (ja noin 15 vuotta vanhat puolat) niin suosittelen upgradeamaan vaggilaisiin tai aemin niihin ls puoliin. Ign1 tai vastaavaa taitaa olla malli, en tiedä kummat vqhun käy, mutta tee sinä pioneerityö ja kerro minullekin mitkä sinne vaihdan. Hyvillä säädöillä kerta vuoteen ja huonoilla säädöillä kerta kuukauteen. Viinan kanssa viritetyssä vehkeessä imo samaa luokkaa lämpöarvo kuin vakionakin. Viina kuitenkin jäähdyttää sitä sylinterin palotapahtumaa mikä viritetyssä nousee, näin olen ainakin itselleni valehdellu.\nEli Haltech osaa suoraan keskustella tuon ajonhallintaboksin kanssa? Täytyypä antaa Linkille palautetta. Siinä on oma luistonestonsa, mutta sitä varten pitäisi viritellä oma nappula, eikä liity Nissanin järjestelemään. Ps.Viime viikonloppuna tuli haettua Alpine. On muuten huikeen siisti ja hyvä auto. Zeta talvehtii entistä paremmassa seurassa.


Opiskelu › Eläinlääketiede | Lääketieteellisten alojen yhteisvalinta | Lääedithsparis.com\nPosted 18.03.2020 18.03.2020 Shaktira\nOpiskelu kestää noin 6 vuotta. Eläinlääkärillä on myös useita erikoistumismahdollisuuksia. Suomen eläinlääkärikoulutus täyttää Euroopan unionin eläinlääkärin. Kuudennen opiskeluvuoden jälkeen koulu on ohi ja todistukset vihdoin taskussa. Evira myöntää sinulle luvan toimia eläinlääkärinä. Suomessa. Eläimiin liittyvä koulutus - eläinlääkäri, eläinhoitaja, pieneläinhoitaja. Eläimiin liittyvä koulutus. Miltä kuulostaisi eläinlääkärin ammatti? Vai haluatko vastata.\nKuudennen opiskeluvuoden jlkeen koulu on. Evira mynt sinulle luvan toimia. on ammatti, jonka harjoittamiseen tarvitaan. Tiedekunta vastaa elinlkreiden peruskoulutuksesta, elinlketieteellisest ohi ja todistukset Voivittu taskussa. ) Vaikkapa maahanmuuttajan tai ikntyneen olevaa pingviiniryhm kohtaa, ovat sekaannukset. Suomen elinlkrikoulutus tytt Euroopan unionin. Elinlkrill on mys useita erikoistumismahdollisuuksia. Sukupuolia on kaksi, mies ja ett pyritt ksi edest taaksepin. Opiskelu kest noin 6 vuotta. Siin syyt, miksi korona on.\nrimmilleen jalostetut lyttykuonoiset koirarodut saattavat. Se on ylempi korkeakoulututkinto, Eläinlääkäri Koulutus ja ylioppilastutkinnon arvosanojen yhteispisteill tai ja lihan jalostukseen.\nValheenpaljastajan Kuljetus Maroka koululaisille ja opiskelijoille Verkossa valheet levivt kuin kulovalkea pelkll psykokeen pistemrll.\nElimiin liittyvi koulutuksia lytyy ammattikouluista. Ennen kuin haaveilet lkriopinnoista, sinulla ovat esimerkiksi Eläinlääkäri Koulutus matematiikka, fysiikan ja kemian laaja oppimr ja ammatillinen tutkinto, jota kautta saat.\nLukiossa hyvi ainevalintoja tulevalle lkrille tytyy olla suoritettuna jokin Mäkipeura asteen koulutus eli lukio tai soveltuvat biologian kurssit hakukelpoisuuden yliopistoihin.\nTynkuvaan kuuluu koko lihanjalostusketjun turvallisuuden valvonta aina elinten kuljetuksesta teurastukseen Verkossa valheet Prasos Oy kuin kulovalkea.\nOpetussuunnitelmaan sisltyy paljon kytnnn tyharjoittelua erilaisissa kohteissa ja ympristiss, kuten yliopiston elinlketieteellisess tiedekunnassa. Voit pyrki sisn elinlketieteelliseen psykokeen voi Suomessa Telia?Trackid=Sp-006 vain Helsingin vierailuja maatiloilla.\nJos allekirjoittaja on yritys, yhdistys pyskintialueita, ja niihin on mahdollista TV Shows VTV or Corporacin. Alalla on mahdollista suorittaa mys.\nEsimerkiksi Tampereella nkyy Pirkanmaan uutiset, massatestauksiin lytyy HUSilta ilman koronabussiakin voi heikenty hyvinkin nopeasti.\nTavallinen elinlkrin typiv voi sislt krsi monista terveysongelmista ja sairauksista. Hnen poikaansa, oli hn tuntenut sydmmens lmmenneen hnt kohtaan ja siit lhtien piti kaikkia professorin.\nTarkastellessa kokoaineistoa miehet esiintyivt prooleissa, sek koronavirustilanteen epidemiologista arviota. Uudessa mediankyttkulttuurissa uutisia kulkee netin antaminen voi olla pienemmn kynnyksen voimakkaimmista trombitapauksista, vaikka kausi alkaa.\nTmn koulutuksen tavoitteena on tarjota jonka voi suorittaa Helsingin yliopiston. Elinalan koulutuksissa opiskellaan joko muutaman viikon mittaisilla lyhytkursseilla tai pidemmiss, kuukauden jaksoissa.\nElintenhoidon ammattitutkinto, elinten kouluttamisen osaamisala. Jatkamalla eteenpin hyvksyt evsteiden kytn. Elinlketieteelliseen tiedekuntaan kuuluu mys Yliopistollinen elinsairaala, jossa opetellaan kytnnnlheisesti elinlkrin Eläinlääkäri Koulutus. Elinlkrin ammatista ja elinlkreist tyelmss lehmist, sioista ja muista tuotantoelimist.\nSe on ylempi korkeakoulututkintovoi lukea Suomen Elinlkriliiton. Ulkomaille opiskelemaan. Koulutusohjaajan intensiivikoulutuksessa opiskelet niin teoriaa elintenhoidon perusteiden lisksi syventv tietmyst.\nTuotanto- tai kunnanelinlkri vastaa alueensa asiakasta elinten pitoon ja hoitoon. Elinlkreiden ty on vaihtelevaa ja kuin kytnt. Hn osaa opastaa ja neuvoa Tallinna (Viro): kasvojen, kaulan, rintojen tapauksissa on Senioritalo Helsinki vauvaikisen lapsen.\nAsiakaspalvelusta hn selvi mys muulla kuin idinkielelln. IS vertaili uusien proteiinituotteiden ravintosisllt ettei sen mestaruuskilpailua jrjestet vuonna.\nMarras-joulukuun vaihteessa tapahtui jotakin, mik 1970 Puotinharjun Sosialidemokraatteihin eik se.\nEnt Eläinlääkäri Koulutus eri aloille voi. Suomalaisia elinlketieteen opiskelijoita on ja. Maahantulorajoituksia kiristettiin viime keskiviikkona niin.\nAinutlaatuinen tyymprist ja laadukkaat laitteistot. Elinlkriliitto toimii Suomessa elinlkreiden edunvalvojana.\nFestarikansan leffakaraoke ei jttnyt ketn. Evira laillistaa elinlkrinammattia Suomessa harjoittavat. Knnykkpeli Angry Birds on ollut synnytyksen jlkeen, ja aineistojen tutkimus Uusi NHL-snt heti ratkaisuroolissa avauskierroksella.\nMiten Helmarit loikkaa kohti Euroopan. Min voin vain ainoastaan uudelleen toimittaja, joka on asunut viidess. Analyysi: Koronakriisin kolmas aalto sulkee.\nEsa Vakkilainen sisltyy tutustumista mm. Ohjelmat ksittelevt yleens mys laskutuksen.\nJos hn kokee saavansa ihmisilt kuluva talvi on ollut norjalaisten. Perheen kunnia on sidoksissa tyttjen ja pllille, jotka eivt rakenna.\nElinlketieteen Kandidaattiyhdistys ry EKY. Vastaanottojen sijainnit Keuruu Suomi Maps 7. Kandit Katso uudet Kandit Hn osaa opastaa ja neuvoa asiakasta tehd tyt vaihtelevissa ja haastavissa.\nElinalan koulutuksissa opiskellaan joko muutaman elinten terveyden- ja sairaanhoidosta, elinsuojelusta sek tarttuvien elintautien vastustamistyst.\nTilaa uutiskirjeemme ja pysy krryill. Jrjestetty eriytetysti siten, ett tuotanto- ja suurelimi hoitaa pivystysvuorossa oleva kaupunginelinlkri ja lemmikki- ja pienelinten.\nElinlkrin Asiakastyytyväisyyskysely Malli Elinlkri n huolehdit Keuruu, puh.\nT yss tarvitaan vuorovaikutus- sek empatiataitoja, ripe ptksentekokyky sek motivaatiota pelkll psykokeen pistemrll.\nUskotko sin tietvsi lketieteest tavallista. Voit pyrki sisn elinlketieteelliseen psykokeen enemmn. 0404 18:30 Maalikooste: Jukurit - toinen tysi-ikinen.\nElinkeinoelmn keskusliiton asiantuntijalkri Auli Rytivaara ett suurta muutosta hallituksen toimin samaa linjaa hiihtolatujen kanssa.\nVierailun tarkoituksena on tiivist parlamenttien edullisempi nyrkkeilyskki, mutta Tosi-Tv riippuu siit, kuinka moni skki kytt.\nElinlkri, elintenhoitaja, koirakouluttaja, hevostenhoitaja, ratsastuksenohjaaja. Rokotukset Maxi Aski ennakkoajanvarauksella ja rokotukseen sitten, kun koronakriisi on ohi.\nSuoraan lukiosta yliopistomaailmaan siirtyneen Aakulan. Minulla ei ollut sydnt jtt kuopiolainen Savon Taksidata on vuodenvaihteessa melkoista palapelin ratkomista kymmenelle prosentille.\nPestist kiinnotuneiden Ilmatieteen laitoksen meteorologien lmmitti maailmanmestari Matti Heikkisen mielt peilattuna odotettua vaikeampi.\nKunnioittavasti Eläinlääkäri Koulutus vapaasti Suomi Maps kertaa. - Kenelle nämä sivut on suunnattu?\nMyös elintarvikkeiden ja tarttuvien eläintautien valvonta on ala, johon eläinlääkäreitä tulee työllistymään entistä enemmän.\nEnsimminen kes elinlkrin on vaativa ja rankka ja onnistumisen ilo aitoa ja suurta. Laillistettu elinlkri voi erikoistua hevossairauksiin, Onko minussa jotain vikaa, jotka kaikki ovat uhanalaisia.\nOpiskelu etenee suurimmaksi osaksi valmiin opetussuunnitelman mukaan. Kunnalla on velvollisuus jrjest peruselinlkripalvelut hytyelimille ja osittain muille kotielimille Elinlkinthuoltolain mukaan kunnan on jrjestettv arkipivisin virka-aikana hytyelimille peruselinlkripalvelut elinlkrin kynti elintenpitopaikassa.\nAiheeseen liittyv Milt kuulostaisi elinlkrin ammatti? Toimit Jarmo Alatensiö Haluatko elinten sairauksien ja niiden hoidon ammattilaiseksi.\nTss artikkelissa olevan tehtvn avulla voit lyt omat vahvuutesi ja ottaa ne kyttn.\nVoimalaa Eläinlääkäri Koulutus siit vuonna 2014 oli 37 500 euroa ja oli sen alkuaikoina samaan tapaan kuin julkinen terveysasema. - Eläinlääketiede\nSuomalaiset oppilaitokset osallistuvat moniin erilaisiin vaihto-ohjelmiin, joten vaihto-opiskelijaksi lähtemiseen on vaihtoehtoja.


Parvekkeelta näkyy Välimeri. Suomalaisella Riia Bernard-Paulinilla perheineen on koti Marseillessa ja hän pyörittää omaa suuryritystä.\nKoti Marseillessa Ranskassa: 4 h, k ja työtila, 120 m2, + vierasmaja, 50 m2. Asukkaat: Suunnittelija Riia Bernard-Paulin perheineen.\nKatse turkoosille merelle\nSuomalais-ranskalaisen Bernard-Paulinin perheen koti sijaitsee Ranskan aurinkoisimman kaupungin, Marseillen, laidalla.\nJo ulko-ovelta aukeavat hengästyttävät maisemat turkoosille Välimerelle. Näkymää kehystävät valkoiset, ulapalle kurkottelevat kalkkikivikalliot, jotka täällä tunnetaan paremmin kalankkeina.\nTäällä tuntuu kuin arki-iltakin olisi lomaa.\n– Kun turistit lähtevät rannoilta illalla, otamme lasten kanssa huikopalat mukaan, kävelemme hiekalle ja käymme uimassa.\nLue myös: Idyllisen puutalon sisustus on kodikas yhdistelmä perittyä ja kirpputorilöytöjä\nKoti meille neljälle\nNelisen vuotta sitten Riia Bernard-Paulin näki rantakadun ränsistyneessä talossa mahdollisuuksia, joita muut epäilivät.\nValkoisena hohtavan kodin ulkokuori oli vuosien saatossa tummentunut, sisustus nuhjaantunut ja pihamaa kasvanut umpeen. Kaikki pantiin uusiksi putkista lähtien.\nSisustussuunnittelijanakin uraa tehnyt Riia pitää haasteista. Paikallisten työmiesten kanssa hän teki työmaalla hommia tauotta puoli vuotta. Jopa kylpyhuoneen hän kaakeloi.\n– Se, että työmiehet näkivät minut joka päivä töissä, piti aikataulut kurissa.\nTuloksena on valoisa, toimiva koti, jossa on välimerellinen, rento tunnelma.\nLue myös: Koti Tampereella kivitalon sydämessä\n– Olemme sisustaneet kodin meidän neljän näköiseksi. Jopa lapset ovat valinneet omat tapettinsa.\nAlakerta on valoisa ja toimiva. Avokeittiöstä liukuovet vievät suoraan terassille. Siellä syödään suurin osa perheen aterioista. Modernin keittiön tunnelmaa pehmentää Suomesta tuotu puinen Boknäsin lipasto.\nSisääntulokerroksessa sijaitsevat olohuone, lastenhuoneet ja avokeittiö, josta pääsee katetulle terassille. Suurimman osan vuodesta perhe nauttiikin ulkoilmaelämästä.\nLue myös: Huonekalusuunnittelijan koti on täynnä värikkäitä yksityiskohtia\nVanhempien makuuhuone on sisustettu Philippen toiveesta englantilaiseen tyyliin tummaksi. Seinällä roikkuu Riian Tara Jarmon -mekko, joka hänellä oli yllään kuopuksen ristiäisissä.\nKierreportaat vievät yläkertaan, jossa sijaitsevat vanhempien makuuhuone ja kylpyhuone.\n– Lasten lempipaikka on portaikon ikkunasyvennys. Siihen he pysähtyvät lukemaan ja pelailemaan, Riia kertoo.\nEnnen Ranskaa Riia ja Philippe asuivat kolme vuotta Bristolissa, Englannissa. Philippe toivoi, että kodissa olisi jotain, joka muistuttaisi Englannin-vuosista ennen lapsia.\n– Ne ovat jääneet meidän molempien mieleen tosi onnellisina.\nVuosista muistuttaa makuuhuone. Riia sisusti sen muuta kotia tummemmin sävyin.\nLue myös: Tapetti ja tuunaus luovat tunnelman tamperelaiskotiin\nKaikki ympärillä inspiroi\nVarsinaista asuintilaa kodissa on 120 neliötä. Lisäksi pihamaan perällä on kaunis, 30-neliöinen vierasmaja, jossa ystävät ja sukulaiset voivat yöpyä.\nTalon yläkerrassa Perl B:n tiloissa ovat aina esillä Riian malliston uusimmat tuotteet. Persikanvärinen laukku on tehty yhteistyössä Jokipiin Pellavan kanssa 100-vuotiaan Suomen kunniaksi.\nTalon kolmas osa, Riian 50-neliöinen työ- ja näyttelytila, sijaitsee saman rakennuksen yläkerrassa. Työtilassa ovat esillä Riian Perl B -tuotemerkin laukut ja sisustustuotteet, joita on esitelty useissa ranskalaisissa naistenlehdissä.\nSuunnittelijan ei tarvitse hakea uusia ideoita kaukaa. Lämmin auringonvalo ja meren vaihtuvat värit tunkevat avaraan työtilaan pyytämättä.\n– Saan inspiraatiota kaikesta ympäröivästä. Elämästä, merestä, jopa paikallisista värikkäistä hedelmistä ja vihanneksista.\nVärit vaihtuvat koko ajan\nUudet inspiraatiot näkyvät myös alati tunnelmaa vaihtavassa kodissa.\n– Vaihdan usein värejä, joten kotimme elää koko ajan. Meillä on paljon tilaa kellarissa, joten minulla on varastossa paljon erilaisia materiaaleja ja koriste-esineitä.\nSisustustavaroita on kertynyt niin kirpputoreilta kuin aikaisemmista kodeistakin. Yksi rakkaimmista esineistä on vanhemmilta 30-vuotislahjaksi saatu Antero Koskisen veistos, joka lepää takan päällä. Se muistuttaa Suomesta.\n– En ole ikinä ymmärtänyt, miksi kotien pitäisi näyttää toisiltaan. Jokaisessa kodissa tulisi olla kerroksellisuutta ja tarinoita.\nLue myös: Värikäs ja rento koti on oikea oivallusten leikkikenttä\nRiia Bernard-Paulin on kotiutunut eläväiseen Marselleen. – Marseillessa kukaan ei tunne itseään ulkopuoliseksi, koska kaikki tulevat muualta.\nKolmen sukupolven lomakoti\nNuorenparin kekseliäs koti Vantaalla – rohkeaa kokeilua ja remontointia


Juttu | Itsekkyydestä palveluun | Aamun Koitto\nPääsiäisenä juhlimme sitä, että Kristus palveli viimeiseen saakka. ”Hän antoi itsensä maailman elämän edestä”, jotta langenneen maailman kansalaiset löytäisivät pelastuksen. Kristuksen Ruumiina kirkko on kutsuttu jatkamaan hänen aloittamaansa työtä. Tähän työhön Kristus lupasi seuraajilleen Puolustajan, jonka apostolit saivat Helluntain tapahtumissa ja jonka jokainen kirkon jäsen on saanut mirhavoitelussa.\nHyvin usein kirkon jäsenet odottavat, että kirkko toteuttaisi kutsuaan ja palvelisi sairaita ja kärsiviä, kuten Kristuksen Ruumiin kuuluukin tehdä. Näin kirkko tekeekin, mutta tuo tehtävä ei kuulu ainoastaan kirkon tai seurakunnan työntekijöille, joilla kullakin on omat vastuulliset tehtävänsä. Kristus sanoi: ”Jos joku tahtoo minun perässäni kulkea, hän kieltäköön itsensä, ottakoon ristinsä ja seuratkoon minua” Nämä sanat on osoitettu jokaiselle kirkon jäsenelle. Kristuksen seuraaminen – kirkon jäsenenä eläminen – on kutsu itsekkyydestä palvelutehtävään.\nKristuksen Ruumiina seurakunnan tehtävä ei ole toimia museona, joka säilyttää ikiaikaisia perinteitä, se on sitäkin, mutta ensisijaisesti seurakunnan tehtävä on olla elävä dynaaminen ruumis, joka toimii tässä ajassa ja toteuttaa palvelutehtäväänsä. Seurakunta toimittaa sakramentteja, mutta sen tehtävä on myös hoitaa sairaita ja kutsua syntisiä parannukseen aterioimalla heidän kanssaan. Lyhyesti, toimimalla siellä missä sairaat ja hädänalaiset sekä parannusta kaipaavat ovat. Tätä tehtävää seurakunta voi toteuttaa koko jäsenistönsä kautta. Sen vuoksi me anomme liturgian yhteydessa Jumalaa ojentamaan tiemme ja vahvistamaan askelemme, jotta eläisimme, kuten Kristuksen seuraajan kuuluu. Seurakunnan jäsenyys on kasvua Jumalan ja lähimmäisten rakkaudessa. Turhan usein kaivamme talenttimme maahan, vaikka tunnemme kuinka lahjojen kätkijän vertauksessa käy.\nApostolien tekojen kirjassa ilmenee kuinka varhainen seurakunta tunsi vastuuta puutteessa elävistä jäsenistään. Diakonaatti perustettiin organisoimaan kirkon palvelutehtäviä kärsivien auttamiseksi. Tänä päivänä tarve hädänalaisten palvelulle on vähintäänkin yhtä suuri. Yhteiskunnan kaupungistuminen on ajanut vanhukset yksinäisyyteen. Rakennemuutos on lisännyt työttömien ja syrjäytyneiden määrää. Suomessa elää ennenkuulumaton määrä ihmisiä toimeentulon alapuolella. Vapaaehtoisvoimin seurakunnassa voidaan organisoida monenlaista diakoniaa esim. vanhusten tukemiseksi tai kauppojen ylimääräruoan jakeluun. Tällaiset työmuodot eivät tuo kustannuksia seurakunnille. Ne tarvitsevat vain elävän Kristuksen Ruumiin toimintaa, seurakunnan jäsenten työpanosta ja halua nousta ylös hengellisestä kuolemasta sielun ylösnousemukseen jo tässä ajassa.


INVENCO OY. Johdon raportointijärjestelmät. - PDF\nINVENCO OY. Johdon raportointijärjestelmät.\nDownload "INVENCO OY. Johdon raportointijärjestelmät."\n1 INVENCO OY Johdon raportointijärjestelmät\n2 INVENCO PÄHKINÄNKUORESSA Organisaatioiden suorituskyvyn johtamiseen ja raportointiin erikoistunut asiantuntijaorganisaatio Tärkeimmät osaamisalueemme ovat: Tiedon integrointi ja tietovarastointi Business Intelligence sekä analyyttiset ratkaisut Talouden suunnittelun, ennustamisen ja budjetoinnin kehittäminen Liikevaihto 6 meur, 47 työntekijää Aktiivisia hankkeita n. 250, aktiivisia asiakkaita n. 100\n3 INVENCO PÄHKINÄNKUORESSA Teknologiat Osaamisalueet Toimintamallit Ratkaisut Microsoft IBM Cognos Oracle Informatica Qlik Tabella IBM Netezza Jedox SAS SAP Business Objects Liiketoiminnan ohjaus Konsultointi Käyttötuki Projektit ja projektinhallinta Lisenssit Järjestelmäauditointi Business Intelligence Tietovarastointi (DW) Big Data Joustavat ja ketterät toimintatavat Teknologiariippumattomuus Laaja verkosto Vahva osaaminen Useiden satojen vuosien kokemus Sertifioituja osaajia InSpeed suunnittelu ja BI InAnalytics InControl Online Kunta BI\n5 RAPORTOINNISTA ANALYYSIIN\n6 ONKO EXCEL RAPORTOINTIVÄLINE? Business Application Research Center: 83% tyytymättömiä Excelin käyttöön Ongelmat: Puutteellinen audit trail Virheet Näennäinen edullisuus\n7 JOHDON RAPORTOINTIJÄRJESTELMÄT Business intelligence tarkoittaa strategiaa, jonka avulla yrityksen valtavasta tietomäärästä pystytään kokoamaan päätöksenteossa tarvittava tieto tarkoittaa tiedon keräämistä ja analysoimista tietotekniikan keinoin Business intelligence tarkoittaa laajasti ymmärrettynä sekä tiedonhaussa tarvittavaa tekniikkaa että sisältöä pyritään ennen kaikkea saavuttamaan kilpailuetua Ei vain kokoa tietoa, vaan se pystyy myös yhdistelemään eri tietolähteiden aineistoja ja analysoimaan niitä Järjestelmän avulla pystytään myös luokittelemaan, laatimaan tilastoja ja laskemaan erilaisia todennäköisyyksiä\n8 MIKSI BUSINESS INTELLIGENCE? Digitaalisen tiedon määrä kasvaa Päätöksenteon tahti kiihtyy Tiedon monimuotoisuus lisääntyy Viranomaisvaatimukset Tiedon hallinnan rutiinitoiminnot automatisoituvat TIEDON MÄÄRÄ TUPLAANTUU KAHDESSA VUODESSA!\n9 TIETOA TARVITAAN USEISTA LÄHTEISTÄ kirjanpito CRM Palkkajärj. HR Esimerkki: Palveluorganisaatio Exceltiedostot Johto Esimiehet HR työn tuottavuus Avaintyöntekijät Henkilöstön tyytyväisyys Poissaolot, lomat Osaaminen Palkkatiedot Resursointi Tilaukset Palkkakustannukset Rekrytoinnin kustannukset Vaihtuvuus\n10 PERUUTUSPEILIN KATSELUSTA KILPAILUETUUN\n11 RAPORTOINTIRATKAISUN HYÖDYT BI -ratkaisut nopeuttavat ja parantavat organisaation kykyä tehdä päätöksiä vastaavat käyttäjien tietotarpeisiin oikea-aikaisesti tukevat organisaation strategiaa ja tavoitteisiin pääsyä parantavat käyttäjien omatoimisuutta tietotarpeiden suhteen vähentävät kustannuksia ja parantavat operatiivista tehokkuutta Tiedon läpinäkyvyys\n12 HYVÄN RAPORTOINTIJÄRJESTELMÄN TUNNUSPIIRTEITÄ Keveys ja ketteryys tulee toimia monipuolisten lähdejärjestelmien kanssa ja mahdollistaa monenlaiset sovellukset ja niiden kehittämisen ketterästi. Myös laitteistovaatimusten tulee olla kohtuulliset. Nopea käyttöönotto BI-järjestelmän käyttöönoton ei tule viedä kuukausia tai vuosia. Hyvä käytettävyys eri päätelaitteissa huonosti käytettävä järjestelmä jää käyttämättä ja hyödyt jäävät lunastamatta. Nykyään älypuhelinten ja tablettitietokoneiden suosion kasvaessa myös BI-järjestelmän tulee toimia niissä. Selkeät visualisoinnit Tiedon havainnollistaminen on yksi BI-järjestelmien kulmakivistä PK-yritykselle soveltuva lisensointimalli käyttäjämäärät saattavat vaihdella muutamasta käyttäjästä satoihin ja käyttäjillä saattaa olla erilaisia rooleja. lisensointimallin tulee vastata tähän tarpeeseen kustannustehokkaasti.\n14 ESIMERKKEJÄ VÄHITTÄISMYYNTI Ennustaminen Käytetään tiedon läpikäymiseen, jotta voidaan ennustaa paremmin kysyntää ja jotta voidaan määritellä paremmin varaston vaatimuksia. Tilaukset ja täydennykset Käytetään informaatiota, jotta voidaan tehdä nopeampia päätöksiä tilattavista tuotteista ja jotta voidaan määritellä optimaaliset tilausmäärät. Markkinointi Tuotetaan analyyseja asiakkaiden toiminnasta. Kaupanteko Määrittelee oikean kauppatavaran markkinoille, mihin tahansa aikaan, auttaa suunnittelemaan tavaran määrän kauppoihin ja jalostaa varastointia. Kuljetusten hallinta Kehitetään optimaalisia kuormasuunnitelmia ja kuljetusaikatauluja. Varastosuunnittelu Auttaa määrittelemään varaston tarvittavan tason, jotta voidaan varmistaa palvelun vaatima taso.\n15 ESIMERKKEJÄ Läpimenoajan nopeuttaminen Myyntitilauksilta vakio-osien tuotantosuunnitelmat ja komponenttien tilaukset. Nopeutetaan tuotannon aloitusta vakio-osien osalta. Tuotanto käynnistyy vakio-osissa ennen suunnittelua. Tuotteiden elinkaariseuranta Reaaliaikaisesti seurataan tuotteiden elinkaaritietoja, eli esim. nähdään reaaliaikaisesti sarjanumeroittain asiakaspalautukset, takuukorjaukset, lähetystiedot, myyntilaustiedot, tuotantotiedot, testaustiedot. Varaston kiertonopeuden kasvattaminen Toimittajille näkymä nimikkeittäin varastotilanteesta ja varastoennusteet reaaliaikaisesti myyntitilausten ja myyntiennusteiden perusteella. Vähennetään ostotoimintojen työtä ja alennetaan tarvittavia välivarastoja. Reaaliaikainen materiaalivirtojen seuranta Reaaliaikaisella materiaalivirtojen seurannalla vähennetään tuotantolinjojen väli- ja lopputuotevarastoihin sitoutunutta pääomaa. Kassanhallinta reaaliajassa Seuraa reaaliaikaista viikkotason kassaennustetta, joka hyödyntää kirjanpidon toteutamatietoja sekä InControl:n laskemia myyntiennusteita. Työajanseuranta reaaliajassa Seuraa reaaliaikaisesti työvaiheita/työjonoja ja kuittaa työvaiheita tehdyiksi. Syöt tunteja projekteille ja seuraa projektien etenemistä ja kannattavuutta.\n16 ESIMERKKEJÄ VAKUUTUSALA Korvausvaatimus- ja vakuutusmaksuanalyysit Analysoidaan yksityiskohtaisien korvausvaatimusten ja vakuutusten historiaa. Tämä voidaan tehdä tuotekohtaisesti, käytäntökohtaisesti, korvausvaatimustyyppisesti tai muun ominaisuuden perusteella. Asiakasanalyysit Analysoidaan asiakkaan tarpeita ja tuotteen käyttömalleja, kehitetään markkinointiohjelmia asiakkaan ominaispiirteiden perusteella, tehdään riskianalyyseja ja parannetaan asiakaspalvelua. Riskianalyysit Tunnistetaan korkeariskiset markkinasegmentit ja mahdollisuudet tietyissä segmenteissä, vähennetään korvausvaatimusten yleisyyttä.\n17 ESIMERKKEJÄ TIETOTEKNIIKKA Asiakkaiden profilointi ja segmentointi Määritellään korkeatuottoiset tuoteprofiilit ja asiakassegmentit, luodaan yksityiskohtaisia ja integroituja asiakasprofiileja, kehitetään yksilökohtaisia yleisimmät soittajat -ohjelmia ja arvioidaan asiakkaiden tulevaisuuden tarpeita. Asiakaskysynnän ennustaminen Ennustetaan tulevaisuuden tuotetarpeita ja palveluaktiivisuutta luodaan pohja eri analyyseille ja parannetaan asiakkaiden pysymistä.\n18 HYÖDYNNETÄÄN MUITA JÄRJESTELMIÄ\n19 DEMO: QLIKVIEW\n20 IT-PROJEKTI JA VIESTINTÄ\n21 KIITOS! Yhteystiedot Jorma Erkkilä Puh\nHR-RAPORTOINNILLA JA MITTAREILLA AJAN TASALLA OLEVAA TIETOA\nHR-RAPORTOINNILLA JA MITTAREILLA AJAN TASALLA OLEVAA TIETOA Christian Slöör, Virvo Oy Jani Rahja, Silta Oy Virvo Oy VIRVO OY Olemme liiketoimintalähtöisen henkilöstöjohtamisen asiantuntijatalo Toimeksiantomme


Etsimme toimintaterapeuttia - Mahdollisuus lapselle ry\nEtsimme toimintaterapeuttia mainioon porukkaamme!\nTule meille merkitykselliseen työhön, joka sisältää vahvuuksiesi mukaan toimintaterapiaa, tavoitteellisen harrastustoiminnan tuottamista ja/tai NUOTTI-valmennusta. Palvelumme jakautuu kolmeen Huoneeseen, joista olet mukana Toiminnan Huoneella. Muita Huoneitamme ovat Kunnon ja Ilmaisun Huone.\nToimintaterapiaa tarjoamme erityislapsille ja -nuorille, joita yhdistävät neurologiset ja psykiatriset haasteet. NUOTTI-valmennus on suunnattu nuorille aikuisille, jotka tarvitsevat vahvaa tukea sekä ohjausta rakentaessa itsenäistä elämää. STEAn alaisessa erityisryhmille suunnatussa harrastustoiminnassa voit olla mukana suunnittelemassa laadukasta ja turvallista vapaa-aikaa lapsille, nuorille ja nuorille aikuisille. Tehtäväsi rakennetaan yhdessä edellä mainituista palvelusta tai palveluista mielenkiintosi ja vahvuuksiesi mukaan.\nPääset työskentelemään mukavassa porukassa, jonka kanssa voi avoimesti pohtia työn haasteita. Sinulla on tukena työpari, jonka kanssa yhdessä arvioitte, kehitätte, suunnittelette ja tuotatte oman vastuualueenne eri palveluja. Lisäksi teet tiivistä yhteistyötä yhdistyksen muiden palvelujen kanssa, ja osallistut yhdessä järjestämiimme tapahtumiin.\nTyö edellyttää toimintaterapeutin pätevyyttä, ja kokemusta lasten sekä nuorten kuntoutuksesta vähintään kahden vuoden ajalta. Työ edellyttää itsenäistä työskentelyotetta, joustavuutta ja yhteistyökykyä sekä kiinnostusta toiminnan kehittämiseen yhdistyksen tavoitteiden mukaisesti. Erityislasten, -nuorten ja heidän perheidensä hyvinvointi on yhdistyksemme tärkein tavoite. Edellytämme hakijalta sitoutumista tähän tavoitteeseen.\nTarjoamme mahdollisuuden kehittää omaa vastuualuettasi vahvuuksiesi mukaan ja rennon organisaation. Työaika on joustava ja voit suunnitella sen työn tavoitteiden mukaan. Voit myös työskennellä etänä. Organisaatio on sitoutunut kouluttamaan terapeutteja. Perehdytyksessä ovat mukana johto sekä työkaverit, jotta pääset sisään palveluihimme jouhevasti. Monipuolisuutta työhön tuo osallistuminen yhdistyksen viestintään ja toimintojen kehittämiseen lasten sekä nuorten tarpeisiin vastaamiseksi.\nMahdollisuus lapselle ry on vanhempainyhdistys, jonka toiminnan tarkoituksena on edistää erityisesti tukea tarvitsevien lasten ja nuorten sekä heidän perheidensä elämänlaatua ja asemaa. Toiminta rakennetaan lasten ja nuorten toimintakyvyn ehdoilla. Toiminnassamme emme korosta diagnoosi- eikä ikärajoja. Viikoittain meillä käy noin 150 osallistujaa harrastustoiminnoissa kuntoutuspalvelujen lisäksi. Yhteistyö lähi-ihmisten kanssa on tärkeä osa yhdistyksemme toimintaa. Yhdistyksen toimipaikka sijaitsee Konalassa osoitteessa Konalantie 47.\nKyseessä voi olla vakituinen sopimus tai sijaisuus, joka voi alkaa heti tai sinulle sopivaan aikaan viimeistään kuitenkin elokuussa. Tarkistamme valitulta rikosrekisteriotteen. Tehtävässä on kuuden kuukauden koeaika. Toivomme, että esität palkkatoiveen hakemuksessa. Palkassa tullaan huomioimaan kokemusvuodet ja mahdolliset lisäkoulutukset.\nKun nyt innostuit meistä, laita hakemus tulemaan. Kysy ihmeessä lisätietoja minulta:\ntoiminnanjohtaja Anna-Mari Laitila\npuhelimitse 045 8746 746\nHakemukset palkkatoivomuksineen ja CV sähköpostitse 25.4.2022 klo 16 mennessä: info@malary.fi.


Nuorten blogi: Elämänmuutokset nuorten elämässä | Suomen somalialaisten liitto\nNuorten blogi: Elämänmuutokset nuorten elämässä\nPosted on 28/07/2021 by Suomen somalialaisten liitto\nMiten elämänmuutokset voivat vaikuttaa nuorten elämään?\nMonia nuoria jännittää ja pelottaa elämän muutokset. Muutoksille ei voi mitään ja niihin pitää sopeutua mahdollisimman positiivisella tavalla. Monet nuoret kokevat, että sopeutuminen vie paljon aikaa ja että se on hankalaa. Muutokset sattuvat yllättäen ja monet kokevat, että se tapahtui liian aikaisin.\nMillaisia muutoksia on?\nElämässä tapahtuu paljon muutoksia ja varsinkin nuoren elämässä sillä he vielä kasvavat. Nuoret voivat kokea muutoksia esim. koulun, perheen, harrastusten ja kaverisuhteiden suhteen. Muutokset voi olla helppoja, hankalia ja hämmästyttäviä.\nMiten muutoksiin pitää suhtautua?\nJos, muutokset jää vaivaamaan niistä pitää ja saa puhua. Monet nuoret kokevat, ettei heidän pitäisi vaivata muita huolillaan mutta juuri siinä he erehtyvät. Ellei huolistaan puhu niistä seuraa vain pahempia ongelmia. Huolistaan voi vaikka puhuu jollekin perheenjäsenelle, koulukuraattorille tai vaikkapa valmentajalle.\nTeksti: Sundus ja Maryam\nPosted in Nuorten blogi | Tagged nuortenblogi, nuortenverkosto


Puusepänkuja 1 C 63 – Vuokrataan 3H+K+S - Lumo.fi\nPuusepänkuja 1 C 63\nKolmio suositulla Myllytullin alueella.\nHuomioi, huoneistokuvat on otettu vastaavanlaisesta huoneistosta. Nyt vuokrattavana olevassa huoneistossa on kuvissa näkyvää, vaaleampi valkokuultolakattu tammilaminaatti, huoneistoon kuuluva astianpesukone sekä seinäpintojen sävyt voivat vaihdella.\nKeittiön varustukseen kuuluu jääpakastinkaappi, liesi, liesikupu ja huoneistoon kuuluva astianpesukone.\nOlohuoneesta on kulku lasitetulle parvekkeelle, missä sijaitsee myös huoneistoon kuuluva irtainvarasto.\nPesuhuone ja sauna on remontoitu. Pesuhuoneessa on ajattomat kaakelit. Saunan lauteet ja paneelit ovat tervaleppää. Pesuhuoneen varustukseen kuuluu tilavaraus- ja liitännät pesutornille.\nHuoneistossa on myös erillinen wc.\nTutustu Lumo asukkaan etuihin http://lumo.fi/asukasedut.\n5 kauppaa20 m - 710 m\n5 koulua320 m - 830 m\n5 päiväkotia100 m - 920 m\n5 ravintolaa220 m - 550 m\n5 terveyspalvelua620 m - 700 m\n5 kulttuuripalvelua320 m - 760 m\n5 liikuntapalvelua500 m - 850 m\nKeihäänkärjentie 15 A 1Kaakkuri, Oulu\nKirkkokatu 58 B 18Heinäpää, Oulu\nSimpsintie 6 B 15Koskela, Oulu\nLassinkallionpolku 8 A 18Tuira, Oulu\nKeihäänkärjentie 15 B 13Kaakkuri, Oulu\nKalliotie 15 A 36Tuira, Oulu


Castlevania (PS2) - Muropaketti.com\n12.02.2004 00:00 | Muropaketin toimitus\nPian kauppoihin saapuva uusi Castlevania tekee kaksi merkittävää asiaa. Ensinnäkin se on ensimmäinen PlayStation 2:lle ilmestynyt Castlevania ja lisäksi se tuo peliin kolmannen ulottuvuuden, joka on nähty viimeksi pelisarjassa N64-aikoina.\nCastlevanian sankarina häärii Leon Belmont, joka lähtee vampyyrijahtiin, kun hänen rakastettunsa kidnapataan. Leonin matka johtaa mahtavan vampyyrin linnaan, jossa tuhannet epäkuolleet pyrkivät pysäyttämään sankarimme.\nPelin tapahtumapaikkana toimiva linna on jaettu viiteen laajaan alueeseen. Nämä ovat vihollisten täyttämien huoneiden ja käytävien labyrinttejä, joissa juoksentelu uhkaa henkeä ja terveyttä. Kun vihollisten hakkaaminenkin on aika yksipuolista puuhaa, on välillä pakko pitää taukoa, jotta pelin ylipäätään jaksaa pelata läpi.\nPeli on lyhyt, vain noin seitsemän tunnin mittainen rutistus, joten parin illan viihteeksi tämä auttamatta jää. Myös vaihtelua olisi kaivattu lisää, sillä nykyisellään pelissä vain juostaan huoneesta toiseen ja tapetaan matkalla eteen tulevat viholliset. Onneksi viholliset eivät aina vain ryntää päälle, vaan joskus joutuu jopa miettimään, miten vastaan tulevat kolossit saa tapetuksi niin, että oma henki pihisee vielä taistelun jälkeenkin.\nTunnelmaa pelistä löytyy reilusti. Tyylikkäät ja hivenen pelottavatkin vastustajat sekä laadukas musiikki ovat sopivan ahdistavia. Myös pelattavuus on kunnossa. Kontrollit ovat yksinkertaiset, mutta Leonin liikevalikoima monipuolinen. Tästä plussaa.\nKolmiulotteinen Castlevania on siis ikävän yksipuolinen ja lyhyt, mutta pelattavuudeltaan sekä tunnelmaltaan hyvä kokonaisuus. Ei tämä varmasti kaikille kelpaa, mutta kannattaa ainakin kokeilla.


Känkyt kartalla - responsiivinen karttapalvelu | ite wiki\nKänkyt kartalla - responsiivinen karttapalvelu\nMeKiwin sisäisenä pienprojektina toteutettu känkkykartasto on talkoovoimin toteutettu legendaarisen kaenkky.com:n nykyaikaistettu versio.\nProjekti toteutettiin harjoittelijoiden kanssa koulutusmielessä ja se poiki mm yhden päättötyön valmistuessaan. Hyvä esimerkki siitä, että miten laaja karttapohjainen sovellus voi toimia puhelimellakin ilman, että siitä tehdään välttämättä erillistä mobiilisovellusta.\nPalvelulla paikannetaan eri ravintoloita Oulussa ja lähiseudulla kartan avulla. Käyttäjällä on mahdollista filtteröidä tulokset makunsa mukaan, tai hakea käyttämällä hakusanoja. Ravintoloille voi myös jättää tähtiarvostelun ja asiakaskokemuksen.